הבחירות לרשויות המקומיות בישראל (2024)

הבחירות לרשויות המקומיות בישראל צפויות להיערך ב-30 בינואר 2024, כ' בשבט ה'תשפ"ד.

הבחירות נועדו להיערך ב-31 באוקטובר 2023, ט"ז בחשוון ה'תשפ"ד, אך בשל מלחמת חרבות ברזל אישרה הכנסת את דחיית הבחירות ל-30 בינואר 2024, כ' בשבט ה'תשפ"ד, והסמיכה את הממשלה להורות על דחייה נוספת באישור הכנסת ל-27 בפברואר 2024, י"ח באדר א' ה'תשפ"ד.

יום הבחירות הוא יום שבתון בתחומי הרשויות בהן נערכות הבחירות בהן יעמדו לבחירה מועצות העירייה, מועצות מקומיות, מועצות אזוריות וכן ראשיהן של כל רשויות מקומיות אלו. במקומות בהם אף לא אחד מן המועמדים לראשות הרשות המקומית עבר את רף 40% מקולותיהם של המצביעים, יתקיים שבועיים לאחר מכן, סיבוב שני לבחירה בין שני המועמדים שצברו את מירב הקולות בסיבוב הראשון. בהתאם לחוקי הבחירות לרשויות המקומיות, נדרשים הבוחרים לבחירה כפולה בעיריות ומועצות מקומיות, ובחירה משולשת במועצות אזוריות – בפתק הצבעה צהוב לראש הרשות, ובפתק לבן לרשימה למועצת הרשות ובמועצות אזוריות פתק כחול לוועד המקומי. פתק כחול משמש גם לבחירת ועד רובע עירוני במקומות בהם הוא קיים. על פי החוק, ראש רשות ומועצת רשות שנבחרו בבחירות יתחילו לכהן 21 ימים לאחר יום בחירתם.

פנקס הבוחרים 
הזכות להשתתף בבחירות נתונה לכל אזרח ישראלי או תושב קבע אשר ביום הבחירות מלאו לו 17 שנים לפחות, דהיינו מי שנולד עד ליום ט' בחשוון ה'תשס"ז (31 באוקטובר 2006) ועד בכלל. זאת בניגוד לבחירות לכנסת, בהן נתונה הזכות רק לאזרחים ורק מגיל 18 שנים.

כל אדם רשאי להשתתף בבחירות ברשות מקומית אחת בלבד, בה יהיה רשום 47 ימים לפני הבחירות, ביום 14 בספטמבר 2023, אולם מי שיהיה רשום בתקופת 18 החודשים שקדמו לבחירות, ברשות מקומית אחרת שבה התקיימו בחירות בתקופה זו, אינו רשאי להשתתף בבחירות.

ביולי 2023 שונה  ששינה את מועד שליפת פנקס הבחירות הקובע, מ-40 ל-47 יום לפני הבחירות וכן את מועד הגשת הרשימות מ-34 ל-40 לפני הבחירות.

רקע והיערכויות ברמה הארצית
הבחירות המקומיות יעסקו בעיקר בנושאים מקומיים ומרבית הרשימות שיתמודדו תהיינה מקומיות ולא סיעות בת של מפלגות ארציות, אך יש נושאים שמשותפים לרבות מהרשויות המקומיות.

הבחירות המקומיות יערכו על רקע משבר פוליטי חריף שהתרחש בישראל החל משנת 2019 ועד 2022 ובמהלכו התקיימו תוך שלוש שנים 5 מערכות בחירות לכנסת, והרכב המפלגות, שחלקן הגדול פעל והתמודד גם במישור המקומי, היה שונה בסופו באופן משמעותי מבתחילתו. מאז בחירות 2018 ועד סיום המשבר הוקמו מפלגות חדשות שיוצגו בכנסת וחלקן אף בממשלה ולא היו קיימות לפניו כדוגמת ימינה (הימין החדש) שהייתה מפלגת השלטון אך בסופו של דבר כשלה בקלפי, או כחול לבן (חוסן לישראל) ותקווה חדשה שבסופו של דבר התאחדו לרשימת המחנה הממלכתי ומנגד היו מפלגות שפעלו בהצלחה במישור המקומי אך נחלשו בזמן המשבר ובסופו כבר לא יוצגו בכנסת כדוגמת הבית היהודי, מרצ או המפלגה הירוקה (התנועה הירוקה) ואף היו מפלגות שיוצגו בכנסת וברשויות המקומיות והתפרקו למעשה כדוגמת כולנו.

מספר הנשים המתמודדות לבחירות המקומיות 2023 הוא הגבוה ביותר אי־פעם. נכון לספטמבר, נרשמו 85 נשים למועמדות לראשות רשות.

במשטרת ישראל נערכים על מנת לספק מעטפת הגנה למתמודדים שיש כלפיהם איום, בעיקר בקרב המגזר הערבי, מצד ארגוני פשיעה שונים.

ביולי 2023 חתם שר הפנים משה ארבל על צו לקביעת מספר חברי העיריות והמועצות המקומיות בבחירות.

הגשת הרשימות התקיימה בימים 20–21 בספטמבר 2023, (ה' בתשרי ו-ו' בתשרי) התשפ"ד.

מועצות אזוריות
בישראל קיימות 54 מועצות אזוריות והן רשויות מקומיות המורכבת משני רבדים שלטוניים, רובד מקומי. במועצות האזוריות מתקיימת ברוב היישובים הצבעה ב-3 פתקים. פתק לראש המועצה, פתק לנציגי היישוב במליאת המועצה האזורית ופתק לרשימה בוועד המקומי. הבחירות יתקיימו ב-53 מועצות אזוריות.

אל-בטוף 
ראש מועצה אזורית אל-בטוף המכהן הוא עאהד רחאל, שנבחר לראשונה לתפקיד ב-2018.

בבחירות 2018 נבחרו למועצה 8 חברים: 2 מואדי אל-חמאם ורומת אל-הייב, אחד מרומאנה ושלושה מעוזייר.

אל קסום
ראש מועצה אזורית אל קסום המכהן הוא סלאמה אל אטרש מסעווה, שנבחר לראשונה ב-2018 בסיבוב שני.

מולו מתמודדים באדיר אל סיד, סלאח אל סעיד ועבדול בסיט אל-תראבין מתראבין א-צאנע.

למליאת המועצה נבחרו ב-2018 10 חברים: 2 נציגים מאום בטין, אל סייד וסעווה כל אחד ועוד נציג מכל ישוב במועצה.

אלונה
ראש המועצה האזורית אלונה, אריה שרון, מכהן ברציפות בתפקיד זה מאז 1999.

למליאת המועצה נבחרו ב-2018 תשעה נציגים, 3 מכל אחד מ-3 יישובי המועצה.

אשכול
ראש מועצה אזורית אשכול המכהן הוא גדי ירקוני, המכהן בתפקיד מאז נבחר לראשונה בבחירות מיוחדות ביוני 2015. מולו מתמודדים מיכל עוזיהו מעין הבשור, עופר מימון מיבול וסגן ראש המועצה דודי אלון מיתד.

תמר קדם סימן טוב מניר עוז שהייתה מועמדת לראשות המועצה, נרצחה עם משפחתה בטבח בניר עוז, ב-7 באוקטובר 2023.

למליאת המועצה נבחרו ב-2018 31 חברים: 2 מבארי ועין הבשור כל אחד ועוד נציג אחד מכל ישוב במועצה חוץ מנווה, בני נצרים, אוהד וסופה.

באר טוביה
ראש מועצה אזורית באר טוביה המכהן קובי אביבי מכפר אחים המתמודד לכהונה שנייה, מול דרור שור, ראש המועצה לשעבר, מביצרון, אודי דניאלי ממושב נווה מבטח, גל זנדני ממושב ינון, עו"ד רחל פרץ גלאם משדה עוזיהו ובן כהן מאביגדור. בנוסף, עדי נאמן מניר בנים הכריזה על מועמדותה לראשות המועצה, אך פרשה מאוחר יותר.

למליאת המועצה נבחרו ב-2018 22 נציגים, אחד מכל יישוב במועצה, למעט כפר הנוער החקלאי כנות.

בוסתאן אל מרג' 

ראש מועצה אזורית בוסתאן אל-מרג' המכהן הוא עבד אלכרים זועבי מנין, שנבחר לראשונה ב-2018 לתפקיד בסבב ההצבעה השני.

למליאת המועצה נבחרו ב-2018 שבעה נציגים: 1 מדחי, ו-2 נציגים מכל אחד מהיישובים האחרים במועצה - נין, כפר מצר וסולם.

בני שמעון
ראש מועצה אזורית בני שמעון המכהן הוא ניר זמיר מקיבוץ להב, שנבחר לראשונה ב-2018.

למליאת המועצה נבחרו ב-2018 15 נציגים: שני נציגים ממשמר הנגב וחצרים כל אחד ועוד נציג אחד מכל יישוב במועצה.

ברנר 
ראש מועצה אזורית ברנר, דורון שידלוב, המכהן בתפקיד מאז 2012, היה המתמודד היחיד לראשות המועצה ב-2018 והוכרז בהן כזוכה בבחירות.

למליאת המועצה נבחרו ב-2018 15 נציגים: 3 מבית אלעזרי, 2 ממושב בניה, 5 מגבעת ברנר, 1 מגיבתון, 3 מקדרון ונציגה שייצגה "אזור עודף" של יישובים קטנים.

גדרות 
ראש מועצה אזורית גדרות המכהן הוא יוסי קנדלשיין. מולו מתמודדים שי סולם מגן הדרום, ראובן גמזון מעשרת וערן גלזר ממשגב דב.

למליאת המועצה נבחרו ב-2018 17 נציגים: 4 מעשרת, 3 מכפר אביב ועוד 2 נציגים מכל ישוב במועצה.

גולן
ראש מועצה אזורית גולן המכהן חיים רוקח מנוב, שנבחר לראשונה לתפקיד בסיבוב שני ב-2018, מתמודד לראשות המועצה מול אורי קלנר מרמת מגשימים, ששימש בעבר כסגן ראש המועצה, ובתיה גוטליב מיונתן, ששימשה כמנהלת המטה קשרי חוץ וממשל בקדנציה האחרונה במועצה בין השנים 2019–2023.

לקראת בחירות אלו נוסף לשטח המועצה היישוב רמת טראמפ.

למליאת המועצה נבחרו ב-2018 30 נציגים, אחד מכל ישוב במועצה חוץ מהישוב הקהילתי נמרוד והמושב נווה אטי"ב.

גוש עציון
ראש מועצה אזורית גוש עציון המכהן שלמה נאמן מכרמי צור, שנבחר לראשונה לתפקיד בבחירות מיוחדות בפברואר 2017. מולו מתמודדים ירון רוזנטל מכפר עציון, שהפסיד לנאמן בבחירות הקודמות, וחברת הכנסת לשעבר שולי מועלם מנווה דניאל.

למליאת המועצה יבחרו 14 נציגים, אחד מכל ישוב במועצה.

גזר
ראש מועצה אזורית גזר המכהנת היא רותם ידלין מכרמי יוסף, שנבחרה לראשונה לתפקיד ב-2018.

למליאת המועצה נבחרו ב-2018 28 נציגים, 2 מבית חשמונאי, כרמי יוסף ונוף איילון כל אחד ועוד נציג מכל ישוב במועצה.

גן רווה
ראש מועצה אזורית גן רווה המכהן הוא שלמה אלימלך, המכהן בתפקיד מאז 1991. מתמודדים השנה: עו"ד מירה בן ארי ממושב נטעים, מיכל שקורי מהיישוב אירוס, שלמה שש מאירוס שהתמודד על ראשות המועצה ללא הצלחה ב-2018, וחבר מליאת המועצה משה מאיר מגאליה.

למליאת המועצה נבחרו ב-2018 15 נציגים מ-9 יישובי המועצה.

דרום השרון 
ראשת המועצה האזורית דרום השרון המכהנת היא אושרת גני גונן, שנבחרה לראשונה לתפקיד ב-2018.

למליאת המועצה נבחרו ב-2018 40 נציגים מ-31 יישובי המועצה.

הגלבוע
ראש מועצה אזורית הגלבוע המכהן הוא עובד נור מעין חרוד איחוד, אשר נבחר לראשונה לתפקיד בבחירות מיוחדות שהתקיימו ב-2015. שניר פרידמן ממושב רמת צבי הודיע כי יתמודד.
גם דני עטר, הכריז על התמודדותו. גם הדס שקד, תושבת גן נר, הודיעה כי תתמודד.

למליאת המועצה נבחרו ב-2018 36 נציגים מ-33 יישובי המועצה.

הגליל העליון
ראש מועצה אזורית הגליל העליון המכהן, גיורא זלץ מלהבות הבשן, הודיע בדצמבר 2022 כי לא יתמודד לתקופת כהונה שלישית. חברת המליאה גלית אורי מקיבוץ קדרים הודיעה באפריל 2023 כי תתמודד על ראשות המועצה. עוד הכריזו על התמודדות אסף לנגלבן מכפר סאלד, זוהר ליפקין מקיבוץ הגושרים שמתמודדת בתמיכת ד"ר טל ישראלי ששקל קודם לכן להתמודד בעצמו וד"ר אורית דגני דיניסמן משניר.

למליאת המועצה נבחרו ב-2018 29 נציגים, אחד מכל יישוב במועצה.

הגליל התחתון
ראש מועצה אזורית גליל תחתון המכהן הוא ניצן פלג משדמות דבורה, שנבחר לראשונה לתפקיד ב-2018. פלג הודיע כי התמודד לקדנציה נוספת ומולו יתמודד תושב כפר חיטים, שולי בן לולו.

למליאת המועצה נבחרו ב-2018 16 נציגים מ-18 יישובי המועצה.

הערבה התיכונה
ראש מועצה אזורית הערבה התיכונה הוא מאיר צור שהוכרז כראש המועצה ב-6 באפריל 2021 לאחר שהיה מועמד יחיד בבחירות מיוחדות לראשות המועצה שהוכרזו עקב התפטרותו של ראש המועצה אייל בלום.

למליאת המועצה נבחרו ב-2018 7 נציגים, אחד מכל יישוב במועצה פרט לעיר אובות.

הר חברון 
ראש מועצה אזורית הר חברון, יוחאי דמרי, מעתניאל משמש בתפקיד זו קדנציה שנייה. ב-21 במאי הודיע דמרי כי הוא לא יתמודד על קדנציה נוספת. ארי אודס, תושב מצפה עשהאל ומזכיר היישוב טנא עומרים, ואלירם אזולאי מסנסנה, הודיעו על התמודדותם לתפקיד. הציונות הדתית והליכוד הודיעו על תמיכה באזולאי.

למליאת המועצה נבחרו ב-2018 15 נציגים, אחד מכל יישוב במועצה פרט לאביגיל.

זבולון
ראש מועצה אזורית זבולון עמוס נצר מרמת יוחנן נבחר לראשונה לתפקיד ב-2018 בסיבוב שני.

למליאת המועצה נבחרו ב-2018 15 נציגים, 2 נציגים מנופית כל אחד ועוד נציג מכל יישוב במועצה.

חבל אילות 
ד"ר חנן גינת משמש כראש מועצה אזורית חבל אילות מאז נבחר בבחירות מיוחדות ביוני 2016. בבחירות 2018 הוא הוכרז כראש המועצה לאחר שהיה המועמד היחיד.

למליאת המועצה נבחרו ב-2018 13 נציגים, אחד לכל יישוב, למעט קיבוץ יטבתה שיוצג על ידי 2 נציגים בזכות גודלו היחסי.

חבל יבנה
ראש מועצה אזורית חבל יבנה, משה ליבר, נבחר לקדנציה שנייה בבחירות 2018. מולו יתמודד סגנו סא"ל במיל' יששכר מקונן מניר גלים, שמתמודד מטעם סיעת הציונות הדתית.

למליאת המועצה נבחרו ב-2018 11 נציגים מ-7 יישובי המועצה.

חבל מודיעין
ראש מועצה אזורית חבל מודיעין המכהן הוא שמעון סוסן.

למליאת המועצה נבחרו ב-2018 30 נציגים: 3 מלפיד, 2 מאחיסמך, ברקת, מזור ונחלים כל אחד ועוד נציג אחד מכל יישוב במועצה.

חוף אשקלון
ראש מועצה אזורית חוף אשקלון הוא איתמר רביבו, שנבחר לראשונה לתפקיד בסיבוב שני ב-2018. מולו מתמודדת אילנית וואהל מניצן הישנה.

למליאת המועצה נבחרו ב-2018 20 נציגים מ-21 יישובי המועצה פרט לכפר סילבר.

חוף הכרמל

ראש מועצה אזורית חוף הכרמל הוא אסיף איזק מקיבוץ החותרים, שנבחר לתפקיד ברוב גדול ב-2018. איזק הודיע כי יתמודד לכהונה נוספת והשיק את קמפיין הבחירות שלו במאי 2023. מולו מתמודד אלחנן שוורץ מכרם מהר"ל.

למליאת המועצה נבחרו ב-2018 33 נציגים מ-23 יישובי המועצה.

חוף השרון 
ראש המועצה האזורית חוף השרון, אלי (אליהו) ברכה, המכהן בתפקיד מאז שנת 2009 התמודד כמועמד יחיד בבחירות 2018 והוכרז כזוכה.

למליאת המועצה נבחרו ב-2018 12 נציגים מכל יישוב במועצה פרט ליקום.

לב השרון 
ראש מועצה אזורית לב השרון, עמיר ריטוב, מכהן בתפקיד ברציפות מאז 2007. מולו מתמודדים לביא זמיר מיעף, רונן סלטון ממשמרת, וניסים בן עזוז מפורת.

למליאת המועצה נבחרו ב-2018 18 נציגים, אחד מכל יישוב במועצה.

לכיש 
דני מורביה, המכהן כראש מועצה אזורית לכיש מאז 2004, הודיע בנובמבר 2022 כי לא יתמודד לכהונה נוספת. לראשות המועצה מתמודדים: עו"ד שלום יפרח ממושב עוצם, בועז שלמה ממושב שחר, אל"ם עמיר אלנברג מאליאב ומנכ"ל המועצה עד הבחירות חן גוטרמן.

במאי 2023 הודיע סגן המועצה אבי דיאמנט ממושב לכיש כי יתמודד אך פרש מהמרוץ בתחילת אוגוסט והעביר את תמיכתו לחן גוטרמן.

בספטמבר 2023 הודיע מנכ"ל המועצה חן גוטרמן כי הוא מסיר את מועמדותו מהמרוץ ומעביר את תמיכתו לבועז שלמה.

למליאת המועצה נבחרו ב-2018 19 נציגים, אחד מכל יישוב במועצה.

מבואות החרמון
ראש מועצה אזורית מבואות החרמון המכהן הוא בני בן-מובחר, שנבחר ב-2018 לקדנציה רביעית. מולו מתמודד איתי חיניץ מהמושב רמות נפתלי.

למליאת המועצה נבחרו ב-2018 13 נציגים, אחד מכל יישוב במועצה.

מגידו
ראש מועצה אזורית מגידו, איציק חולבסקי מעין השופט, המשמש בתפקיד תקופת כהונה שנייה הודיע כי יתמודד לראשות המועצה גם בבחירות 2023 והוא ראש המועצה הראשון בתולדות מועצה אזורית מגידו המתמודד לקדנציה שלישית. עוד הכריזו על התמודדותם רותי באום מקיבוץ גבעת עוז, יעלה חגי-לוי ממושב עין העמק, גיל לין מקיבוץ משמר העמק, אשר מכהן בשנים האחרונות כמנכ"ל איגוד התעשייה הקיבוצית ועידית אריאל, בתו של ראש המועצה לשעבר מיכאל פרופר-פלד (1974–1980), שאף היא גרה בגבעת עוז.

למליאת המועצה נבחרו ב-2018 13 נציגים, אחד מכל יישוב במועצה.

מגילות ים המלח 
ראש מועצת מועצה אזורית מגילות ים המלח, אריה כהן, המכהן בתפקיד מ-2015, התמודד ב-2018 לראשות המועצה כמועמד יחיד והוכרז כזוכה.

למליאת המועצה נבחרו ב-2018 11 נציגים מ-6 יישובי המועצה.

מטה אשר 
ראש מועצה אזורית מטה אשר הוא משה דוידוביץ' מבוסתן הגליל, שנבחר לראשונה לתפקיד ב-2018.

למליאת המועצה נבחרו ב-2018 32 נציגים מ-32 יישובי המועצה.

מטה בנימין
ראש מועצה אזורית מטה בנימין, ישראל גנץ מפסגות, נבחר לראשונה לתפקיד ב-2018.
מלבדו, הכריזו על התמודדות בבחירות אפי שרון ממעלה מכמש, שהתמודד בבחירות הקודמות מול גנץ אך פרש באמצע המירוץ, וקובי אלירז מעלי, לשעבר יועץ שר הביטחון לענייני התיישבות. זמן קצר קודם הגשת הרשימות פרש אפי שרון מהמירוץ והודיע על תמיכה בגנץ. מועמדותו של אלירז נפסלה משום שלא הגיש את המחאת הערבות לוועדת הבחירות במועדה, והוא החליט שלא לערער על פסילתו
.

מטה יהודה
ראש מועצה אזורית מטה יהודה ניב ויזל מנתיב הל"ה, המכהן בתפקיד מאז 2018, הכריז שלא יתמודד לכהונה נוספת. יעקב (ג'קי) צבי ממושב זכריה הכריז בסוף 2022 על מועמדותו לתפקיד. מועמדת נוספת היא הילה לנקרי-מיוסט משריגים. מתמודדים נוספים : בני אלירז מטל שחר שמתמודד גם למליאה ואבישי כהן מנס הרים.

למליאת המועצה, הגדולה במספר היישובים בארץ, נבחרו ב-2018 שישים נציגים. כל יישוב יוצג על ידי נציג בודד, למעט צור הדסה שיוצגה על ידי 3 נציגים.

באפריל 2022 חתמה שרת הפנים על החלטה עקרונית להעניק לצור הדסה מעמד עצמאי של מועצה מקומית, במרץ 2023 החל משרד הפנים בהליך מזורז כדי לסיים את התהליך, וביוני הופרד היישוב רשמית מהמועצה האזורית ומונתה לו ועדה קרואה.

מנשה
ראש מועצה אזורית מנשה אילן שדה, המכהן בתפקיד מ-1992 היה המועמד היחיד לתפקיד ב-2018 והוכרז כראש המועצה. אברהם שלמה (אביש) מהישוב תלמי אלעזר הודיע שיתמודד לראשות המועצה.

למליאת המועצה נבחרו ב-2018 41 נציגים מ-24 יישובי המועצה פרט לגבעת חביבה.

מעלה יוסף
ראש מועצה אזורית מעלה יוסף, שמעון גואטה מגורן, התמודד בהצלחה ב-2018 על תקופת כהונה שנייה, ומתמודד לכהונה שלישית. מולו מתמודדים אבי קרמפה ממנות שכיהן כראש המועצה מ-1992, סיגל שאלתיאל-הלוי ממנות שכיהנה כראש המועצה המקומית התעשייתית מגדל תפן עד התפטרותה על מנת להתמודד לתפקיד, עו"ד צחי בן עיון מצוריאל ועו"ד שלמה ששון מנסורה מחוסן.

למליאת המועצה נבחרו ב-2018 19 נציגים: אחד מכל יישוב במועצה פרט ל-גיתה, מנות ונווה זיו.

מרום הגליל
ראש מועצה אזורית מרום הגליל, עמית סופר, נבחר ב-2018 לקדנציה שלישית בתפקיד, בתחילת אוגוסט 2023 הכריז סופר כי הוא מתמודד לקדנציה רביעית, מולו מתמודדים חבר המועצה מוטי שמקה מכפר חנניה, סא"ל מאיר בוחבוט מפרוד, ראש המועצה לשעבר שלמה לוי מכפר חושן ודוד ממן מכרם בן זמרה.

למליאת המועצה נבחרו ב-2018 46 נציגים מ-24 יישובי המועצה.

מרחבים 
ראש מועצה אזורית מרחבים, שי חג'ג', הוא ראש המועצה מ-2012 ובבחירות 2018 הוכרז כראש המועצה אחרי שהיה מועמד יחיד לתפקיד.

למליאת המועצה נבחרו ב-2018 16 נציגים מ-17 יישובי המועצה, נציג לכל יישוב דאז.

משגב
ראש מועצה אזורית משגב, דני עברי מיודפת, מכהן בתפקיד מ-2018.

למליאת המועצה נבחרו ב-2018 34 נציגים מ-35 יישובי המועצה, נציג לכל יישוב פרט לפלך.

נווה מדבר
בראשות מועצה אזורית נווה מדבר עומד אברהים אל הואשלה מקסר א-סיר, שנבחר לתפקיד לראשונה ב-2016 בבחירות הראשונות שהתקיימו במועצה זו, בתחילת אוגוסט 2023 הכריז אל הואשלה כי הוא יתמודד לקדנציה שנייה. מולו מתמודדים עטייה אבו עסא מביר הדאג', סלמאן איבן חמיד מביר הדאג', סלימאן אל הואשלה מקסר א-סיר וסאלמה אבו עדיסאן מאבו תלול.

למליאת המועצה נבחרו ב-2018 סך הכל 3 חברים, נציג אחד לכל יישוב מהיישובים קסר א-סיר, ביר הדאג' ואבו תלול.

נחל שורק
ראש מועצה אזורית נחל שורק הוא שי רייכנר, שנבחר לתפקיד באוקטובר 2021 לאחר שקודמו בתפקיד אלי אסקוזידו התפטר על מנת להתמנות כראש רשות העתיקות.

למליאת המועצה נבחרו ב-2018 שמונה נציגים מ-7 יישובי המועצה: 2 מיד בנימין ו-1 מכל אחד מהיישובים האחרים.

עמק הירדן
ראש מועצה אזורית עמק הירדן, עידן גרינבאום, מכהן בתפקיד מאז שנבחר לראשונה בבחירות מיוחדות ב-2016 מולו מתמודד עורך הדין אביגדור (אבי) שמואל מאשדות יעקב.

למליאת המועצה נבחרו ב-2018 26 נציגים מ-22 יישובי המועצה: 2 נציגים מאפיקים, פוריה נווה עובד ופוריה עילית כל אחד ועוד נציג מכל יישוב במועצה.

עמק המעיינות
ראש מועצה אזורית עמק המעיינות, יורם קרין, שמכהן בתפקיד מאז שנת 2009 הודיע שלא יתמודד בבחירות אלה. איתמר מטיאש מטירת צבי הודיע על התמודדותו לתפקיד. גם נגה גיל-בשיא ממעלה גלבוע הודיעה שתתמודד לתפקיד.

למליאת המועצה נבחרו ב-2018 23 נציגים מ-24 יישובי המועצה, נציג לכל יישוב דאז.

עמק חפר
ד"ר גלית שאול היא ראש מועצה אזורית עמק חפר משנת 2018 לאחר שניצחה את קודמה בתפקיד רני אידן. בתחילת יוני 2023 הודיעה שאול כי היא תתמודד לקדנציה שנייה, מולה מתמודדים עורך הדין ויו"ר ארגון הטייסים הישראלי מידן בר ואיש החינוך אשר קסו.

למליאת המועצה נבחרו ב-2018 47 נציגים מ-44 יישובי המועצה.

עמק יזרעאל
ראש המועצה האזורית עמק יזרעאל, אייל בצר מנהלל, מכהן בתפקיד מאז 2007 והודיע בתחילת חודש יוני 2023 כי לא יתמודד לקדנציה נוספת. לראשות המועצה מתמודדים: עופרי רביב מקיבוץ חנתון, שלומית שיחור-רייכמן מתמרת שזכתה בתמיכתם של שני סגני ראש המועצה המכהנים, דלייה אייל ואבי סמוביץ, חבר מליאת המועצה שמוליק דודאי משמשית, עורך הדין אלדר סיוון משריד וסגן ראש המועצה שי יזרעאלי מכפר יהושע שהודיע ב-17 באפריל כי הוא עוצר את הקמפיין, זאת במטרה לאפשר לאייל בצר להתמודד, אך בהמשך שב למירוץ.

למליאת המועצה נבחרו ב-2018 44 נציגים מ-38 יישובי המועצה.

ערבות הירדן 
ראש מועצה אזורית ערבות הירדן, דוד אלחייני, משמש בתפקיד מאז 2009.

למליאת המועצה נבחרו ב-2018 19 נציגים מ-21 יישובי המועצה.

רמת הנגב
ראש מועצה אזורית רמת הנגב, ערן דורון, המכהן בתפקיד מאפריל 2017, אז הוכרז כראש המועצה לאחר שהתמודד כמועמד יחיד בבחירות מיוחדות, הכרזה שחזרה על עצמה כשהתמודד כמועמד יחיד גם ב-2018.

למליאת המועצה נבחרו ב-2018 14 נציגים, מתוכם 2 יישובים (מדרשת בן-גוריון ורביבים) מיוצגים על ידי 3 חברי מועצה, 7 יישובים מיוצגים על ידי נציג אחד ונציג אחד המייצג "אזור עודף" של תושבי נקודות יישוב קטנות.

שדות דן
בראש מועצה אזורית שדות דן (בשמה הקודם: עמק לוד) עומד מאז 2014 דוד יפרח ממושב יגל, שהתמודד ב-2018 כמועמד יחיד לקדנציה שנייה בתמיכת כל ראשי הוועדים המקומיים במועצה.

למליאת המועצה נבחרו ב-2018 15 נציגים מ-9 יישובי המועצה: 6 נציגים מכפר חב"ד, 2 נציגים מאחיעזר ועוד נציג מכל יישוב במועצה.

יפרח מתמודד לכהונה נוספת. מתמודד נוסף הוא יובל שטרית ממושב חמד - איש כספים וניהול בשוק הפרטי.

שדות נגב
ראש המועצה אזורית שדות נגב, תמיר עידאן, התמודד ב-2018 על כהונה נוספת כמועמד יחיד והוכרז כראש המועצה, בבחירות 2023 הכריזה ז'אן ברוכי, תושבת מושב שיבולים על התמודדות מולו.

למליאת המועצה נבחרו ב-2018 16 נציגים, אחד מכל יישוב במועצה.

שומרון
ראש מועצה אזורית שומרון, יוסי דגן, נבחר לתפקיד לראשונה בבחירות מיוחדות באוגוסט 2015 ובשנית ב-2018. מולו מתמודד תמיר בן שלומי מברוכין

במאי 2022 קטן מספר היישובים במועצה ב-2 עם ההכרזה על איחוד היישובים "עץ אפרים" ו"שערי תקווה" לרשות מקומית חדשה בשם שער השומרון.

למליאת המועצה נבחרו ב-2018 29 נציגים מ-27 יישובי המועצה: 3 נציגים משערי תקווה ועוד נציג מכל יישוב במועצה.

שער הנגב
ראש מועצה אזורית שער הנגב היה אופיר ליבשטיין מכפר עזה, שכיהן בתפקיד מאז בחירות 2018, בהן ניצח את נירה שפק, גם היא תושבת כפר עזה, שנבחרה ב-2021 לכנסת מטעם מפלגת יש עתיד. ב-10 בספטמבר 2022, לקראת הבחירות לכנסת העשרים וחמש, הודיעו שפק ומפלגתה כי היא לא תתמודד בבחירות לכנסת אלא על ראשות המועצה האזורית שער הנגב.

ב-7 באוקטובר 2023, מספר שבועות לפני המועד המתוכנן של הבחירות, ליבשטיין נרצח בחילופי אש עם מחבלים בזמן מתקפת הפתע על ישראל.

למליאת המועצה נבחרו ב-2018 10 נציגים מ-12 יישובי המועצה.

שפיר
ראש מועצה אזורית שפיר הוא אדיר נעמן ממרכז שפירא שנבחר לראשונה ב-2018 לאחר שניצח מול 3 מועמדים בהם קודמו בתפקיד. ב-18 במאי 2023 הודיע ליאור איובי על התמודדות לתפקיד.

למליאת המועצה נבחרו ב-2018 15 נציגים מ-14 יישובי המועצה: 2 ממרכז שפירא ועוד נציג מכל יישוב במועצה.

תמר
ראש מועצה אזורית תמר הוא ניר ונגר שנתמך על ידי המחנה הממלכתי. הוא נבחר לתפקיד בנובמבר 2019 בבחירות מיוחדות לאחר שקודמו, דב ליטבינוף, הורשע בפלילים.

למליאת המועצה נבחרו ב-2018 8 נציגים מ-5 יישובי המועצה: 3 נציגים מעין גדי, 2 נציגים מנאות הכיכר ועוד נציג מכל יישוב במועצה.

עיריות ומועצות מקומיות
העיריות והמועצות המקומיות הן רשויות מקומיות בהן, למעט חריגים בודדים, קיים רובד שלטוני אחד ובהן בוחרים התושבים בשני פתקים את ראש הרשות המקומית ואת מועצת הרשות. בבחירות אלו יתקיימו בחירות ב-200 עיריות ומועצות מקומיות שונות.

אבו גוש 
ראש מועצת אבו גוש סלים ג'בר מכהן בתפקיד קדנציה רביעית לא רצופה. ב-8 במאי 2022 פוזרה מועצת אבו גוש לאחר שלא הצליחה להעביר תקציב והיא תוחלף במועצה קרואה, וראש המועצה זומן לשימוע לפני הדחה אפשרית, שימוע שבסיומו הוחלט להשאיר את ראש המועצה בתפקידו. מתמודד מולו עלאא ג'בר.

בבחירות למועצה ייבחרו 9 נציגים.

אבו סנאן
באבו סנאן מכהן מאז 2018 פאוזי משלב, שנבחר לתפקיד בסיבוב בחירות שני. מולו יתמודדו אבו אנוואר חאני מוחמד משלב וסלמן עזאם (אבו עמאר) מטעם החזית הדמוקרטית לשלום ולשוויון.

גאזי סעב, אשר התמודד על ראשות המועצה, נרצח לצד שלושה מבני משפחתו במהלך אירועי הירי ב-22 באוגוסט.

בבחירות למועצה ייבחרו 11 נציגים.

אבן יהודה
לראשות המועצה מתמודדים ראש המועצה המכהן אבי הררי, אבי קרוננפלד מרשימת "אבן יהודה שלנו", מתן כצמן מטעם רשימת "קידמה יש עתיד" ומורן מרשימת "המושבה".

בבחירות 2018 למועצה, זכתה סיעת "לי - לתת יותר" בראשות הררי, סיעה שאיחדה את כל הסיעות שיוצגו במועצה שכיהנה בשנים 2013–2018 ב-10 מתוך 11 המושבים, כשמנדט אחד ניתן לסיעת האופוזיציה "בעד" בראשות זהר אברמוב. גם בבחירות אלו ייבחרו 11 מושבים למועצה, כאשר הרשימות המתמודדות הינן "לי - לתת יותר" בראשות אבי הררי, "בעד" בראשות זהר אברמוב, "קידמה יש עתיד למועצה רשימה משותפת" המורכבת מרשימת "קידמה" בראשות מתן כצמן וסיעת יש עתיד בראשות לימור גיל שני, "אבן יהודה שלנו" בראשות אבי קרוננפלד, "המושבה" בראשות מורן מן, ו"יחד בדרך חדשה" בראשות חבר המועצה יוסי אלבז.

אום אל-פחם
ראש עיריית אום אל-פחם, סמיר מחאמיד, נבחר לראשונה ב-2018 לאחר שניצח בסיבוב השני.

בבחירות למועצה ייבחרו 17 נציגים.

אופקים

מתמודדים לראשות העיר 
 ראש עיריית אופקים המכהן, איציק דנינו, המשמש זו קדנציה שנייה בתפקיד.
 חבר מועצת העיר טל מגרה.

מתמודדים למועצת העיר 
בבחירות למועצה ייבחרו 15 נציגים. כאשר הרשימות המתמודדות הינן:
 הליכוד בראשות איציק דנינו, שתכלול בתוכה גם את מפלגת הציונות הדתית בראשות מתוקו אלמו, ואת מפלגת אופקים ביתנו בראשות מרגריטה פרנקל.
 שס בראשות שלמה עזרן.
 דת - הקהילה התורנית בראשות אברהם דייטש.
 אופקימים בראשות המועמד לראשות העיר טל מגרה.

רשימות שפרשו מהתמודדות:
 מפלגת איגוד קהילות בראשות שילה סעדון, שהייתה אמורה לקבל את קולות העדה התוניסאית בעיר. לאחר הפרישה, הודיעה המפלגה על תמיכה בטל מגרה לראשות העיר.
 מפלגת עוצמה יהודית בראשות אליאב מלול.

אור יהודה
ראש העירייה המכהנת של אור יהודה היא ליאת שוחט, המכהנת בתפקיד מאז ספטמבר 2015.

15 המושבים במועצת העיר היוצאת התחלקו בין 7 סיעות, הגדולה שבהן רשימת "אור חדש בראשות ליאת שוחט" שזכתה ב-5 מושבים. סיעת ש"ס בעיר זכתה ב-3 מושבים. רשימת "קול העיר" (קע) ורשימתו של עוזי אהרון (רק) זכו בשני מנדטים כל אחת. "מאמינים באור יהודה" בראשות אברהם בורוכוב (ים) "אור יהודה ביתנו" (ל), סיעת בת של ישראל ביתנו בראשות ז'אנה כהן והליכוד (מחל) בראשות יחיאל מושייב זכו במנדט אחד כל אחת. את רשימת הציונות הדתית בעיר יוביל יוסי סוויד. גם בבחירות אלו מספר המושבים נותר 15.

אור עקיבא
ראש עיריית אור עקיבא היוצא היה יעקב אדרי מהליכוד, לו זו הייתה הכהונה השנייה ברציפות בתפקיד וחמישית בסך הכל. בינואר 2022 הודיעה פרקליטות המדינה על כוונתה להגיש כתב אישום בכפוף לשימוע נגד אדרי על עבירות שונות בהם לקיחת שוחד, מרמה והפרת אמונים, עבירות אלימות ועבירות מס. כתב האישום נגדו הוגש ב-20 במרץ 2023 ואדרי הודיע על התפטרותו מראשות העיר באותו יום. אדרי נשאר חבר מועצה וב-28 במרץ נבחר אלי אנקונינה לראש עיריית אור עקיבא עד הבחירות. ב-13 בנובמבר 2022 שנה הכריז חבר המועצה משה ביטון על כוונתו להתמודד לראשות העיר. בנוסף אליו יתמודדו ראש העיר לשעבר שמחה יוסיפוב, מנהל מחלקת התחבורה בעיר איציק פתיתו. וארקדי גדילוב, נציג הליכוד.

בבחירות למועצה ייבחרו 13 נציגים. ראש העיר אנקונינה, שהוביל בבחירות הקודמות את רשימת ש"ס, מתמודד בבחירות אלו בראש רשימת "ביחד למען אור עקיבא" (ש) שאליה הצטרפו בין השאר סגנית ראש העיר ילנה זסלבסקי שהובילה בבחירות הקודמות את רשימת "גשר" ומיכאל נורז'יץ שאחיו ודים נרצח בלינץ' ברמאללה. ברשימת "הליכוד" (מחל) בראשות גדילוב מתמודדת בין השאר חברת הכנסת לשעבר נאוה בוקר.

אורנית
ראש מועצת אורנית ניר ברטל מכהן בתפקיד מאז 2018, בתחילת חודש אוגוסט הודיע ברטל כי לא יתמודד לקדנציה נוספת. לראשות מועצת אורנית מתמודדים: ראש המועצה לשעבר שלומי לנגר שהפסיד לברטל ב-2018, אור פירון-זומר, ורחלי כדורי מטעם רשימת "משנים כיוון".

במועצת היישוב התחלקו ב-2018 תשעת המושבים בין רשימת "אופק" בראשות ברטל שזכתה ב-6 מנדטים ו"יחד" בראשות שלומי לנגר שזכתה ל-3 מנדטים. בבחירות 2023 יעלה מספר המושבים במועצה ל-11.

אזור
ראש מועצת אזור הוא אריה פכטר, העומד בראש המועצה זו קדנציה שלישית, מולו מתמודדים מספר אנשים, ביניהם חבר המועצה יובל בן בסט מטעם רשימת "דף חדש באזור", חבר המועצה משה לרנר מטעם דגל התורה ברשימת "מאמינים באזור", חבר המועצה אוריאל תנעמי מטעם הליכוד ברשימת "לב לאזור" ועוד.

בבחירות 2018 התחלקו 6 רשימות ב-11 המקומות במועצה - רשימת "אזור אחת בראשות אריה פכטר" זכתה בחמישה מנדטים, "דף חדש באזור בראשות יובל בן בסט" זכתה בשני מנדטים ו-4 הרשימות האחרות זכו במנדט אחד כל אחת: "הבית היהודי בהנהגת הרב אברהם כהן", הליכוד, "צעד גדול לאזור בראשות ד"ר מזל שאול" ו"מסורת ועשייה". גם בבחירות אלו ייבחרו 11 נציגים.

אילת
ראש עיריית אילת הוא אלי לנקרי, שנבחר לתפקיד ב-2021 בבחירות מיוחדות לאחר שקודמו מאיר יצחק-הלוי נכנס לכנסת ביוני אותה שנה. מולו יתמודדו גבי קדוש, שכיהן כראש העיר בין השנים 1993–2003 והתמודד על ראשות עיריית חריש ב-2018 וגם בבחירות המיוחדות באילת ב-2021, סגן ראש העיר מתן בארי, וסוזי שרם כהן.

בבחירות 2018 התחלקו 8 רשימות ב-17 המקומות במועצה - רשימת "צעירי אילת" בראשות מתן בארי זכתה ב-4 מנדטים, "ים" בראשות יהודה מורדי ו"כיוון חדש בראשות מאיר יצחק הלוי" זכו ב-3 מנדטים כל אחת, "אילת בוחרת אחדות" בראשות משה אלמקיס ו"חוק אילת ביתנו" בראשות סטניסלב דינקין זכו ב-2 מנדטים ו-3 הרשימות האחרות זכו במנדט אחד כל אחת: "אילת מחשבת מסלול מחדש" בראשות שלמה ביטון, "אילת מחכה למהפך" של דובי כהן ו"הליכוד קול אילת" של אולג צ'רנומורץ. גם בבחירות למועצת העיר ייבחרו 17 נציגים.

סיעת "ים" בראשות המשנה לראש העיר יהודה מורדי הודיעה שתתמודד פעם נוספת למועצת העיר.

אכסאל
ראש עיריית אכסאל המכהן הוא מוחמד שלבי, שנבחר לראשונה לתפקיד ב-2018.

בבחירות למועצה ייבחרו 13 נציגים.

אליכין
ראש המועצה המקומית אליכין הוא שרוני עזורי, שהביס ב-2018 ברוב גדול את קודמו בתפקיד ורשימתו זכתה ב-5 מתוך 9 המושבים במועצה, יתמודד פעם נוספת.

בבחירות אלו למועצה ייבחרו 9 נציגים בדומה לבחירות הקודמות.

אלעד
ראש עיריית העיר אלעד המכהן הוא ישראל פרוש, שמתמודד לתקופת כהונה שלישית. במרץ 2022 הכריז יו"ר ש"ס אריה דרעי כי יהודה בוטבול, יו"ר סניף המפלגה המקומי, יהיה מועמד המפלגה לראשות העיר.

מפלגת דגל התורה חתמה על הסכם תמיכה בפרוש לראשות העיר, בתמורה לתמיכת שלומי אמונים במועמד דגל התורה בבית שמש.

מפלגת "הבית שלנו" (מפלגת הציונות הדתית בעיר) בראשות יניב בדלוב ומפלגת "תושבים שווים" הודיעו על תמיכתם במועמד שס יהודה בוטבול לראשות העיר.

מועצת העיר שתיבחר כוללת 15 מושבים, בדומה לבחירות הקודמות. דגל התורה מתמודדת עצמאית ברשימה בראשה עומד סגן רה"ע אברהם שטרן.

אלפי מנשה
באלפי מנשה ראש המועצה, שי רוזנצוויג, נבחר לראשונה ב-2018.
בבחירות הקרובות תתמודד מולו אביבה בן רפאל
במועצת אלפי מנשה היוצאת 9 מנדטים שהתחלקו בין 4 רשימות שונות - "אלפי מנשה 2000" בראשות שלמה קטן זכתה במנדט יחיד, "אנחנו" בראשות אורית שגיא זכתה ב-2 מנדטים, "דרך חדשה" בראשות שלומית ארצי זכתה ב-2 מנדטים ו"עשייה" בראשות שי רוזנצויג זכתה ב-4 מנדטים. גם בבחירות הקרובות ייבחרו 9 מושבים.

אלקנה
ראש מועצת אלקנה המכהן הוא אסף מינצר, המכהן בתפקיד מאז 2013. ב-18 ביוני 2023 הודיע מינצר על פרישתו אך בהמשך חזר בו והודיע שיתמודד בשלישית על ראשות המועצה. באוגוסט 2023 הודיע חבר המועצה והפעיל החברתי, לירן בן שושן, על ריצתו לראשות המועצה. מועמד נוסף הוא ינקי שרון.

תשעת המקומות במליאת המועצה התחלקו ב-2018 בין 3 רשימות: רשימת "אלקנה יותר" בראשות מינצר שזכתה ב-5 מנדטים, רשימת "אלקנה צעירה" ורשימת "אלקנה שלנו" שזכו ב-2 מנדטים כל אחת. גם בבחירות הקרובות ייבחרו 9 מושבים.

אעבלין
ראש מועצה מקומית אעבלין, מאמון שיח', מכהן בתפקיד מאז נבחר לראשונה ב-2010.

במליאת המועצה 11 מושבים שהתחלקו ב-2018 בין 8 רשימות שונות - רשימת אופק חדש זכתה ב-3 מנדטים, רשימת אלוחדה ב-2 מנדטים ו-6 רשימות נוספות (אלאתחאד אל קווי, אעבלין בלדי, אעבלין לכולם, חזית אעבלין הדמוקרטית, סיעת ההתחדשות ועבלין אוולן) זכו במנדט אחד כל אחת.

אפרת
עודד רביבי, ראש מועצת אפרת, המכהן בתפקיד מאז 2008, מתמודד לכהונה נוספת. מול רביבי מתמודדים עו"ד אביטל כהן, איש העסקים שלמה בן צבי, עו"ד אבי חדידה (שהתמודד מול רביבי ב-2018 והפסיד לו), נאווה פרוכטר-כץ וחבר המועצה דובי שפלר (סיעת "יחד").
סה"כ שישה מועמדים.

במליאת המועצה 11 מושבים שהתחלקו ב-2018 בין 5 רשימות - "אפרת מתחדשת" 4 מנדטים, "אפרת שלי", "יחד" ו"שומרי הסף אפרת" קיבלו 2 מנדטים כל אחד, יותר לאפרת קיבלו מנדט אחד. מספר המושבים לבחירה נותר 11 גם בבחירות אלו.

אריאל 
ב-15 ביוני הכריז ראש עיריית אריאל המכהן, אליהו שבירו, כי אין בכוונתו להתמודד לקדנציה שלישית בבחירות הקרובות. ב-22 במאי הודיע סגנו של שבירו בשתי הקדנציות האחרונות, יחיאל טוהמי, על התמודדותו לראשות העיר. אליו הצטרף ב-8 ביוני רועי מוסט, שלפני הכרזתו היה מנכ"ל החברה הכלכלית של אריאל. ב-14 ביוני וב-18 ביוני הצטרפו יאיר שטבון, חבר מועצת העיר מאז הבחירות לרשויות המקומיות בישראל (2018), ואורן חזן, חבר כנסת לשעבר מטעם הליכוד על הצטרפותם למרוץ הבחירות. בחודש יולי נוספו למצבת המועמדים שלושה מתמודדים נוספים: פבל פולב, חבר מועצת העיר מ-2018; אלעד מצוינים, מנכ"ל קרן אריאל לפיתוח בדימוס ואלה ויינר, חברת מועצת העיר מ-2018. יוסי חן, שהתמודד בשני מסעות הבחירות הקודמות זכה בראשות סניף הליכוד בעיר והכריז על התמודדתו לראשות העיר. המקומית האחרונה להכריז על מועמדתה לבחירות הקרובות היא חברת המועצה קרן קופלר-ברקו מסיעת "בשביל אריאל". ב-16 באוגוסט הודיע הליכוד על תמיכה בחזן לראשות העיר.

אל המועמדים לראשות העיר הצטרפו איילת שליסל, שמתמודדת למועצת העיר ברשימה הנתמכת על "עוצמה יהודית" בראשות איתמר בן גביר ואבנר משרקי, שכיהן כחבר במועצת העיר מ-2018, ולאחר הפסדו בבחירות לראשות סניף הליכוד בעיר הקים רשימה עצמאית למועצה.

מועצת העיר מורכבת מ-13 חברים, אליהם נבחרו ב-2018 נציגים מ-5 רשימות - רשימת "אריאלי" ורשימת "אריאל ביתנו" זכו ב-4 מנדטים כל אחד, רשימת הבית היהודי האיחוד הלאומי זכתה בשני מנדטים, רשימות לב, "כולנו הליכוד" ו"בשביל אריאל" זכו במנדט אחד כל אחת. גם בבחירות 2023 המועצה תורכב מ-13 חברים.

אשדוד
לראשות העיר אשדוד מתמודדים ראש העיר המכהן יחיאל לסרי, סגן ראש העיר אבי אמסלם המתמודד מטעם סיעת "ש"ס", סגן ראש העיר אלי נכט מטעם סיעת "עתיד אשדוד", ברק סרי, חברת מועצת העיר הלן גלבר, סגן ראש העיר שמעון כצנלסון וחבר מועצת העיר אלי לחמני מסיעת "אשדוד תנצח".

מספר חברי מועצת העיר נותר בבחירות הללו 29 כמו בבחירות הקודמות.
הרשימות המתמודדות:
 "אשדוד בתנופה" בראשות ראש העיר יחיאל לסרי.
 "עתיד אשדוד" בראשות סגן ראש העיר עו"ד אלי נכט.
 "ש"ס" בראשות סגן ראש העיר אבי אמסלם.
 "אשדוד מתקדמת" בראשות ברק סרי.
 רשימת "אין לנו עוד אשדוד", בראשות חברת המועצה הלן גלבר.
 רשימת "אשדוד ביחד" בראשות סגן ראש העיר שמעון כצנלסון הציבה במקום השני את חברת הכנסת לשעבר אלינה ברדץ'-יאלוב.
 "אשדוד תנצח" בראשות חבר המועצה אלי לחמני.
 "תנועת אשדודים" (שזכתה ל-2 מנדטים בבחירות 2018) הודיעה שתתמודד בשלישית למועצת העיר והכריזה על פריימריז לרשימה.
 מספר אנשים מקהילה יוצאי הודו הודיעו על הקמת רשימה למועצת העיר.
 "אגודת ישראל" מתמודדת ברשימה משותפת של "דגל התורה" עם סיעות "שלומי אמונים" ו"מחזיקי הדת".
 "קול הלב" יחד עם "אופק חדש" בראשות מאיר בן חמו ועו"ד אייצ'לותם מסאלה
 "אשדוד הבית שלי" בראשות שמשון שהרבני ויגאל מור יוסף
 "תושווים" בראשות נורית טופז

אשקלון
ראש עיריית אשקלון הוא תומר גלאם, ששימש כראש העירייה בפועל מ-2017 וכראש עיר נבחר מ-2018. מולו הצהירו כי יתמודדו תמר קידר וח"כ לשעבר מישל בוסקילה.

מספר חברי המועצה הנבחרים במועצה היוצאת והנכנסת 25.

הרשימות שתתמודדנה:
 "אשקלון מאוחדת" בראשות ראש העיר תומר גלאם.
 בבחירות למועצת העיר תתמודד רשימה מאוחדת של הדגל התורה, הציונות הדתית ו"אחדות ישראל", בראשות הרב ברדא.
 רשימת "מופת" בראשות איתי סהר.
 רשימת "אפשר גם אחרת" בראשות עו"ד תמר קידר המתמודדת גם לראשות העיר.
 רשימת ש"ס בראשות הרב יעקב אביטן
 רשימת הצעירים בראשות משה אטיאס
 "לב לתושב – למען תושבי אשקלון" בראשות לימור נעים.
 'הננו' של עמיחי סיבוני ואורן מרציאנו.

באקה אל-גרבייה
בבאקה אל-גרבייה התקיימו בחירות ב-2019, שנה אחרי הבחירות ברוב הרשויות. בבחירות זכה ראיד דקה שזכה בסיבוב השני לאחר סיבוב ראשון בו התמודדו 8 מועמדים בקלפי.

בבחירות 2019 נבחרו 15 נציגים למועצה מטעם 11 רשימות שונות. רשימתו של דקה לא נבחרה למועצה והוא נחשב לחבר המועצה ה-16.

באר יעקב
בראשות באר יעקב, מועצה מקומית שהוכרזה כעיר ב-2021, עומד ניסים גוזלן ("באר יעקב בתנופה") המכהן בתפקיד ברציפות מאז 2003.

מספר חברי המועצה בבחירות אלו עלה מ-13 ל-15.

באר שבע
רוביק דנילוביץ', המכהן כראש עיריית באר שבע מאז 2008, נבחר ב-2018 לתקופת כהונה נוספת לאחר שזכה ב-92% מהקולות וסיעתו זכתה ב-16 מתוך 27 המושבים במועצת העיר ויתמודד לראשות העיר כמועמד יחיד.

שמעון בוקר, סגן ראש העיר מטעם הליכוד, הודיע שיתמודד לראשות העיר, וכך גם עדיאל חדד, אך שניהם פרשו מהמרוץ לראשות העיר טרם הגשת הרשימות.

מספר המושבים במועצה בבחירות אלו נותר 27. בבחירות למועצת העיר יתמודדו:
 דרך חדשה - בראשות רוביק דנילוביץ׳ שהוגשה גם להתמודדות לראשות העיר.
 הפעיל החברתי עידו אטיאס, בראשות רשימת חוזה חדש לבארשבעים.
 רשימת "אור" בראשות ראש האופוזיציה משה ינאי.
 רשימה מטעם ישראל ביתנו - "באר שבע ביתנו" בראשות ג'ולי קייט.
 "שותפות", רשימה יהודית-ערבית בראשות שחדה אבן ברי.
 רשימת ש''ס - בראשות הרב אושרי אביכזר
 רשימה מאוחדת של עוצמה יהודית והציונות הדתית (טב) בראשות גדי מזוז ויאיר תורתי
רשימת קהילה - בראשות צח ברק (בתמיכת יש עתיד)
 רשימת מחל בראשות אמנון כהן
 רשימת גשר בראשות שמעון טובול
 רשימת 64 מנדטים בראשות שמעון בוקר
 רשימת ציר נאמן - בראשות נחום קרליץ

בועיינה-נוג'ידאת
ראש מועצת בועיינה-נוג'ידאת הוא מוניר חמודה, שנבחר לראשונה לתפקיד ב-2018.

11 מושבים עומדים לבחירה במועצה.

בוקעאתא
בוקעאתא היא אחת מארבע המועצות המקומיות הדרוזיות ברמת הגולן בהם כיהנו מאז כיבוש הגולן ב-1967 ועד 2018 תושבים שקיבלו כתב מינוי ורק מ-2018 התקיימו בהן בחירות. בפועל החרימה רוב האוכלוסייה את הבחירות ומרבית המועמדים שנרשמו בתחילה פרשו. בבוקעתא נותרו כמועמדים יחידים עבאס אבו עוואד ורשימתו "בוקעתא בתג'מענא" והם הוכרו כזוכים.

בבחירות אלו 9 מושבים במליאה.

ביר אל-מכסור
ראש מועצת ביר אל-מכסור, ח'אלד חוג'יראת, נבחר לראשונה לראשות המועצה ב-2018.

9 המקומות במליאת המועצה שנבחרה ב-2018 התחלקו בין שתי סיעות שזכו בשני מנדטים וחמש רשימות נוספות שזכו במנדט אחד. רשימות "שלווה ופיתוח" ו"אלשבאב" זכו בשני מושבים כל אחת, רשימות "העבודה והשוויון", אלנור, אלוחדה, אחווה ו"יחד" זכו במנדט אחד כל אחד. בבחירות אלו עלה מספר המושבים לבחירה ל-11.

בית אל
ראש מועצת בית אל, שי אלון, מכהן בתפקיד זו קדנציה שנייה.

בבחירות למועצה ב-2018, בה היו חברים 9 נציגים, זכו רשימות "בית אל שלי" ו"תנופה לבית אל" ב-4 מנדטים כל אחת ורשימת "יחד" זכתה למנדט בודד, וגם בבחירות אלו עומדים לבחירה 9 מושבים.

בית אריה-עופרים

ראש מועצת בית אריה-עופרים המכהן הוא יהודה אלבוים, שנבחר לראשונה לתפקיד ב-2018. ב-8 במאי 2022 פוזרה מועצת בית אריה-עופרים לאחר שלא הצליחה להעביר תקציב והיא תוחלף במועצה קרואה, וראש המועצה זומן לשימוע לפני הדחה אפשרית, שימוע שבסיומו הוחלט להשאיר את ראש המועצה בתפקידו. מועצת העיר שנבחרה ב-2018 מונה 9 מושבים, "בסגנון שלך" זכתה ב-5 מנדטים, "בית אריה עופרים בראשות אבי נעים" זכתה ב-3 מנדטים ורשימת "הבית המשותף בראשות רון לובה" (טב) הקשורה למפלגת הבית היהודי זכתה במקום אחד במועצה.

בבחירות הקרובות יתמודד ראש המועצה אלבוים מול רון לובה, רן מנו ושרון אלפסי.
גם בבחירות אלו עומדים לבחירה 9 מושבים.

בית ג'ן

ראש מועצת בית ג'ן, ראדי נגם, נבחר לראשונה בסיבוב שני ב-2018.

בבחירות אלו עומדים לבחירה 11 מושבים.

בית דגן
ראש מועצה מקומית בית דגן, אלי דדון, מכהן בתפקיד מאז 2018. מולו מתמודדים עורך הדין ישראל דוידוב וסא"ל תמיר סינוואני.

במועצת העיר מכהנים 9 חברי מועצה מ-2 סיעות: "התנועה המקומית למען בית דגן" (5 מושבים) ו"תנופה נטו" (4 מושבים). ראש המועצה מכהן כחבר מועצה נוסף לאחר שרשימתו לא עברה את אחוז החסימה. בבחירות אלו שוב עומדים לבחירה 9 מושבים.

בית שאן
על ראשות העיר בית שאן מתמודדים, לצד ראש העירייה המכהן ז'קי לוי, שאליו חבר רפי בן שטרית, ראש העיר הקודם, איתן טייב והפעיל הקהילתי נועם ג'ומעה

בנוסף הודיעו על התמודדותם לראשות העיר אושרת בראל ורונן גרשום שפרשו מהמירוץ בספטמבר 2023 והצטרפו לנועם ג'ומעה, ורפי בן שטרית שהצטרף לז'קי לוי.

למועצה מתמודדים שלוש מפלגות נוספות: קסם בראשות יוסי ארמה ואיתי תורגמן, שחר בראשות שמעון נגר, שהצהירו על תמיכה בראש העיר המכהן ז'קי לוי. דגל התורה מתמודדת עצמאית באמצעות רשימת “חנוך לנער” בראשות פינחס בדוש.

בבחירות אלו עומדים לבחירה 13 חברי מועצה.

בית שמש
ראש עיריית בית שמש היא ד"ר עליזה בלוך, שנבחרה לראשונה ב-2018 לאחר שניצחה בהפרש של 1.2% את קודמה לתפקיד משה אבוטבול. מול בלוך מתמודדים שמואל גרינברג, מטעם מפלגת דגל התורה, משה אבוטבול, ראש העיר הקודם של בית שמש, מטעם מפלגת ש"ס, ומלאכי כי טוב מרשימת בני תורה.

מספר חברי המועצה היוצאת הוא 21 המייצגים 6 רשימות שונות. בבחירות 2023 עולה מספר המושבים מ-21 ל-25.

מפלגת הציונות הדתית הודיעה ב-3 ביולי 2023 על התמודדות למועצה ברשימה בראשות נתי גבאי ועל תמיכה במועמדות של בלוך לראשות העיר ובאותו יום חתמה מפלגת עוצמה יהודית על הסכם עם הסיעה המקומית של הבית היהודי, בראשות רינה הולנדר. בעקבות הסכם המיזוג הארצי בין מפלגות הציונות הדתית והבית היהודי הקימה הולנדר רשימה עצמאית בשם "הבית שלנו" בראשותה.

מפלגת שלומי אמונים וחסידות בעלז הודיעו על תמיכה בשמואל גרינברג, בתמורה לתמיכת דגל התורה בישראל פרוש באלעד.

ביתר עילית
ראש עיריית ביתר עילית המכהן הוא מאיר רובינשטיין, לו זו הקדנציה השלישית שלו בתפקיד מאז בחירתו ב-2007. מולו יתמודד חננאל שם טוב מטעם מפלגת ש"ס ויחזקאל רוזנבלום מטעם רשימה משותפת של הליכוד ועוצמה יהודית.

במועצת העיר היוצאת וגם בבאה יהיו 17 חברים מ-6 רשימות שונות. ראש העיר, איש מפלגת אגודת ישראל, התמודד רשמית מטעם רשימת "ביתר מאוחדת" שלא עברה את אחוז החסימה ולא מטעם רשימת "אגודת ישראל ביתר" שזכתה ב-6 מנדטים, ועל פי חוק נחשב כחבר מועצה נוסף. מפלגת "דגל התורה" מתמודדת עצמאית, בראשות סגן רה"ע דוד זלץ. למועצת העיר מתמודדת גם רשימה משותפת של הליכוד ועוצמה יהודית

בני ברק
ראש עיריית בני ברק המכהן הוא הרב אברהם רובינשטיין, ראש "הרשימה התורתית המשותפת" ואיש מפלגת דגל התורה. לפי הסכם הרוטציה, אמור נציג אגודת ישראל חנוך זייברט לחזור לכהן כראש העיר.
מפלגת ש"ס הודיעה שח"כ אוריאל בוסו יתמודד לראשות העיר בני ברק מטעמה ולשם כך העביר את כתובתו מהעיר פתח תקווה. בנוסף מתמודד על ראשות העיר חבר העירייה יעקב וידר מהליכוד.

27 המקומות במועצת העיר היוצאת התחלקו בין "הרשימה התורתית המרכזית" (שמה המקומי של סיעת יהדות התורה) עם 16 מנדטים, ש"ס עם 6 מנדטים, בני תורה עם 3 מנדטים, יחד והליכוד עם מנדט אחד כל אחת.

בבחירות אלו עומדים לבחירה בשנית 27 חברי מועצה. מפלגת דגל התורה בתחילה הטילה ווטו על חנוך זייברט, אך לבסוף חזרה בה מהווטו והודיעה על תמיכה במועמדותו של חנוך זייברט לראשות העיר.

סיעת 'יחד' בעיר חתמה הסכם איחוד עם מפלגת שס.

מפלגה חדשה שהוקמה בעיר ותתמודד למועצה היא מפלגת 'טובת העיר' בראשות שלמה אלבוים שהוקמה על ידי קהילת הרב שאול אלתר.

בני עי"ש
ראש מועצת בני עי"ש המכהן הוא אריה גארלה מהליכוד, לו זו הכהונה השנייה בתפקיד. מולו מתמודד צביקה ענקי.

בבחירות אלו עומדים לבחירה 9 חברי מועצה.

בנימינה-גבעת עדה

ראש מועצה מקומית בנימינה-גבעת עדה איתי ויסברג, המכהן בתפקיד מאז 2017, הודיע כי לא יתמודד לכהונה נוספת. חבר המועצה שלומי סלמה הודיע כי יתמודד לתפקיד. מולו יתתמודדו ענת חולי, מיכל אורון-עזאני שגם התמודדה לכנסת מטעם ישראל ביתנו שלומי פרץ וגיל חנניה שזוכה לתמיכת המפלגות כחול לבן ויש עתיד.

13 המושבים במועצה היוצאת התחלקו בין 5 סיעות שונות. גם בבחירות אלו עומדים לבחירה 13 מושבים.

בסמ"ה
ראש המועצה המקומית המכהן של בסמ"ה הוא ראיד כבהא שמכהן מאז 2013, קודם לכן כיהן בין 2005 ל-2009 כראש המועצה.
במועצה היוצאת 11 מושבים.

בסמת טבעון 
ראש מועצה מקומית בסמת טבעון המכהן ראאיד זבידאת, מסיים קדנציה ראשונה, אליה נבחר בסיבוב הבחירה השני.

מספר החברים במועצה היוצאת והנכנסת הוא 9.

בענה
ראש מועצת בענה המכהן הוא עלי ח'ליל, שנבחר לראשונה ב-2018 בסיבוב הראשון.

בבחירות אלו עומדים לבחירה 9 חברי מועצה.

בת ים
בעקבות החלטה של שר הפנים אריה דרעי משנת 2017 בחירות 2018 היו אמורות להיות האחרונות בבת ים עקב איחוד עיריות בין בת ים לתל אביב-יפו ב-2013, אך ההחלטה בוטלה על ידי דרעי עצמו, זמן קצר לפני סיום כהונתו כשר הפנים, עקב הצלחת העירייה ליישם תוכנית הבראה לצמצום הגירעון העירוני. לראשות העיר מתמודדדים, לצד ראש העירייה המכהן צביקה ברוט מהליכוד, ראש העיר לשעבר שלומי לחיאני, ראש העיר לשעבר יוסי בכר, וקטי פיאסצקי מטעם רשימת "בת ים חופשית ודמוקרטית".

25 המושבים במועצת העיר היוצאת מייצגים 9 רשימות שונות ומספר זהה של מושבים עומדים לבחירה בבחירות אלו.

גבעת זאב
ראש מועצת גבעת זאב המכהן יוסי אברהמי, המכהן בתפקיד מ-2008, הודיע כי לא יתמודד לכהונה נוספת. על התפקיד מתמודדים יוסי אסרף וחגי חיות, לשעבר היועץ המשפטי של המועצה.

מספר המושבים במועצה הוא 13.

גבעת שמואל
ראש עיריית גבעת שמואל המכהן הוא יוסי ברודני (סיעת "גבעת שמואל אחת"), שנבחר לראשונה לתפקיד ב-2008. ברודני התמודד לכנסת בבחירות 2022 במסגרת רשימת הבית היהודי אך רשימתו לא עברה את אחוז החסימה. באפריל 2023 הודיע גל לנצ'נר ("גבעת שמואל מתחדשת") כי יתמודד בשנית מול ברודני על ראשות העירייה. ב-22 באוגוסט הודיע פעיל הליכוד דור חרלפ על התמודדות לראשות העיר. באותו חודש הודיעה גם חברת המועצה רונית לב (רשימת יחד בגבעה), שהתמודדה לתפקיד גם ב-2018, כי תתמודד לראשות העיר. ביולי 2023 הודיע חבר מועצת העירייה מטעם ש"ס, עו"ד משה קייקוב כי יתמודד לראשות העיר הפעם לא מטעם ש"ס, אלא ברשימה עצמאית בתמיכת ש"ס ומפלגות נוספות.

מספר חברי המועצה הנבחרים במליאה היוצאת הוא 15 המייצגים 7 רשימות שונות ומספר זהה של מקומות עומד לבחירה בבחירות אלו.

גבעתיים
ראש עיריית גבעתיים המכהן רן קוניק, מתמודד לכהונה שלישית בראשות העיר. מתמודדת מולו טלי ארגמן, לשעבר מ"מ ראש העיר מטעם רשימת הליכוד המקומית.

במועצת העיר היוצאת 17 נבחרי ציבור שנבחרו ב-2018 מטעם 7 רשימות שונות ומספר זהה של מקומות עומד לבחירה בבחירות אלו.

לקראת הבחירות התאחדה סיעת יש עתיד עם סיעת מרצ גבעתיים לסיעת "גבעתיים דמוקרטית", הבנויה על חמשת המקומות שיש לשתי הסיעות במועצה היוצאת. ענבר קדר, מובילת "בונות אלטרנטיבה" בגבעתיים, הצטרפה לרשימה ותמוקם במקום החמישי. רשימות נוספות המתמודדות למועצת העירייה הן "גבעתיים שלנו" בראשותו של ראש העירייה רן קוניק, סיעת הגמלאים, סיעת "גבעתיים הבית שלי" וסיעת "צעירים פלוס".

ג'דיידה-מכר
ראש מועצת ג'דיידה-מכר הוא סוהיל מלחם, שנבחר לראשונה לתפקיד ב-2018 לאחר סיבוב בחירות שני.

מספר המושבים במועצה היוצאת ובמועצה הנכנסת הוא 13.

גדרה 
ראש מועצת גדרה מאז 2008 הוא יואל גמליאל מרשימת "בונים עתיד".

במועצת העיר היוצאת 15 חברי מועצה המייצגים 6 רשימות שונות. הגדולה מביניהן היא רשימת "גדרתיים", לה 5 מושבים. גם בבחירות אלו מספר המושבים עומד על 15.

מול ראש המועצה יואל גמליאל יתמודדו אל"ם במיל' טליה לנקרי, לשעבר סגנית ראש המטה לביטחון לאומי, זוהר גווילי וסהר פינטו מרשימת "גדרתיים".

ג'וליס
ראש מועצת ג'וליס המכהן הוא וסאם נבואני, שנבחר לראשונה ב-2018 לאחר סיבוב שני. מועמדים נוספים הם ,עו"ד כמאל עמאר, עובד המועצה לשעבר סעיד חג'לה, סלים טריף, חסאם כבישה.

במליאת המועצה היוצאת ובמליאה הנכנסת 9 מושבים.

ג'לג'וליה
ראש מועצת ג'לג'וליה הוא דרוויש ראבי, שנבחר לראשונה לתפקיד ב-2018.

בבחירות אלו עומדים לבחירה 11 חברי מועצה.

גן יבנה
ראש מועצה מקומית גן יבנה הוא דרור אהרון מסיעת "דרור לגן יבנה", המכהן ברציפות מאז 2003. מולו יתמודדו חברי המועצה מוטי יוסף וחיים שוחמי.

בבחירות אלו עומדים לבחירה 13 חברי מועצה.

גני תקווה
בראש גני תקווה, מועצה מקומית שהוכרזה כעיר ב-1 במאי 2023, עומדת ליזי דלריצ'ה המכהנת בתפקיד מאז 2013. נכון לתחילת חודש יוני, ראש העיר הנוכחית ליזי דלריצ'ה היא המועמדת היחידה לראשות העיר.

בבחירות אלו יבחרו למועצה 13 נציגים, לבחירות הקודמות.

ג'סר א-זרקא
ראש מועצת ג'סר א-זרקא, מוראד עמאש, המכהן מאז 2013 נבחר ב-2018 לכהונה נוספת.

בבחירות אלו עומדים לבחירה 13 חברי מועצה.

ג'ש (גוש חלב)
ראש מועצת ג'ש (גוש חלב) המכהן הוא אליאס אליאס, המכהן בקדנציה חמישית לא רצופה.

בבחירות 2018 למועצה נבחרו 9 נציגים שייצגו 6 רשימות שונות. גם בבחירות אלו עומדים לבחירה 9 מושבים במועצה.

ג'ת
במועצה מקומית ג'ת התקיימו בחירות ב-2019, שנה אחרי הבחירות ברוב הרשויות. בבחירות אלו זכה חאלד גרה לאחר שניצח את קודמו מוחמד ותד.

בבחירות 2019 נבחרו 11 נציגים למועצה מטעם 9 רשימות שונות. ותד וגרה התמודדו שניהם למועצה מטעם רשימות פיקטיביות שקיבלו קולות ספורים כל אחת, וגרה שנבחר כראש המועצה נחשב לחבר המועצה ה-12.

דבורייה
ראש מועצת דבורייה המכהן הוא זוהיר יוספיה.

במועצת העיר 11 חברי מועצה מטעם 9 רשימות שונות. גם בבחירות אלו עומדים לבחירה 11 מושבים במועצה.

דיר אל-אסד
ראש מועצת דיר אל-אסד המכהן הוא אחמד דבאח, שזו לו קדנציה שנייה לאחר שנבחר בשנים ב-2018 בסיבוב שני.

במועצת העיר 11 חברי מועצה מטעם 8 רשימות שונות. גם בבחירות אלו עומדים לבחירה 11 מושבים במועצה.

דיר חנא
ראש מועצת דיר חנא הוא קאסם סאלם, שניצח את סעיד חוסיין בהפרש של 79 קולות בלבד. גם סאלם וגם חוסיין, התמודדו מטעם רשימות פיקטיביות שקיבלו קולות ספורים כל אחת, וסאלם שנבחר לראשות המועצה נחשב לחבר המועצה ה-12.

בנוסף לסאלם, מכהנים 11 חברי מועצה מטעם 4 רשימות שונות. גם בבחירות אלו עומדים לבחירה 11 מושבים במועצה.

דימונה
ראש עיריית דימונה, בני ביטון, משמש בתפקידו מאז 2013.

במועצת העירייה היוצאת חברים 15 נציגים מטעם 9 רשימות שונות. גם בבחירות אלו עומדים לבחירה 15 מושבים במועצה.

ביטון יתמודד בבחירות הקרובות מול אבי בן זיקרי, המשנה למנכ"ל משרד הרווחה ודוברו של ראש העיר לשעבר מאיר כהן.

דלית אל-כרמל
ראש מועצת דלית אל-כרמל המכהן, רפיק חלבי, משמש בתפקיד זו קדנציה שנייה. בנוסף הודיע חליל חלבי שיתמודד אך בהמשך פרש מהתמודדות בשל מצבו הבריאותי. מועמד נוסף הוא חבר הכנסת לשעבר אכרם חסון.

במועצה היוצאת ובמועצה הנכנסת 13 מושבים. אחת הרשימות המתגבשות למועצה היא רשימה בהובלת כמאל חלבי שתייצג את כל פלגי משפחת חלבי בעיר, משפחה המונה מעל 3,000 בעלי זכות בחירה ושלא תזדהה עם אחד המועמדים לראשות המועצה.

הוד השרון
ראש עיריית הוד השרון המכהן הוא אמיר כוכבי, שזכה לראשונה בתפקיד לאחר סיבוב בחירות שני.

דוד ביטון  הודיע בנובמבר 2022 על כוונתו לרוץ למועצה בראש רשימה עצמאית. בינואר 2023, הודיע איש העסקים ערן פרלמן כי יתמודד על ראשות העיר מטעם רשימה חדשה בראשותו בשם "תנופה". במרץ 2023 הודיע עו"ד יעקב בדור על התמודדותו על התפקיד גם כן. גם חברת מועצת העיר, עדי פרילינג אנקורי, הכריזה על התמודדותה לראשות העיר ולאחר מכן הסירה את התמודדותה ונשארה מועמדת למועצת העיר בלבד.
גם חבר מועצת העיר נדב דואני, עורך הדין יעקב בידור ואיש העסקים יוסי עידן הכריזו על ריצתם לראשות העיר.
איש התקשורת והמדיה שמואל קורייב, מקורבו של הרב יגאל כהן הודיע על ריצה למועצת העיר ברשימה דתית חרדית אמונית עצמאית שתיקרא "מאמינים בהוד השרון".

במועצת העיר הנכנסת 17 מושבים.

הר אדר
ראש מועצת הר אדר המכהן הוא חיים מנדל שקד, שנבחר לראשונה לתפקיד ב-2018.

במועצה היוצאת ובמועצה הנכנסת 9 מושבים.

הרצליה
ראש עיריית הרצליה המכהן, משה פדלון, משמש בתפקיד מאז 2013. נתמך על ידי המחנה הממלכתי.

היזם, איש העסקים וחבר מועצת העיר הרצליה, יריב פישר, מתמודד בבחירות על ראשות העיר מטעם "יש עתיד".

מועצת העיר מונה 21 חברים.

זכרון יעקב
זיו דשא, ראש המועצה המקומית זכרון יעקב מכהן בתפקיד מאז יולי 2016. מולו יתמודדו מאיר ליאני, אלי אבוטבול וצילה רשף.

במועצה היוצאת מכהנים 13 חברי מועצה ובמועצה הנכנסת 15 מושבים.

זמר
ראש מועצת זמר הוא תמים חרזאללה, שנבחר לראשונה ב-2018 לאחר סיבוב בחירות שני.

במועצת העיר הנכנסת 9 מושבים.

זרזיר
ראש מועצת זרזיר הוא אמיר מזאריב, שנבחר לראשונה ב-2018 לאחר סיבוב בחירות שני.

במועצת העיר הנכנסת 9 מושבים.

חדרה
ב-2018 נבחר צביקה גנדלמן בשנית לראשות עיריית חדרה. באוקטובר 2021 הואשם גנדלמן בעבירות אחדות, בהן מרמה והפרת אמונים, ובעקבות זאת הושעה בינואר 2022 מכהונתו למשך שישה חודשים, שלאחריהם הושעה לשנה נוספת. גנדלמן הוחלף בידי סגנו ניר בן חיים מסיעת כולנו, שמונה לראש העיר בפועל ונשאר בתפקידו לאחר שגבר בהצבעת מועצת העיר על יו”ר סיעת ’מחוברים’ בעיר, יניב דרי.

ניר בן חיים יתמודד לכהונה נוספת. גם יניב דרי הכריז על התמודדותו לראשות העיר. יו”ר הליכוד בעיר וראש העירייה לשעבר, חיים אביטן, שוקל אף הוא להתמודד לתפקיד.

מספר חברי מועצת העיר גדל בבחירות 2018 ל-21 ונותר במספר זה בבחירות אלו.

מפלגות ש”ס, הציונות הדתית ויהדות התורה, ירוצו למועצת העיר תחת רשימה אחת.

חולון
ראש עיריית חולון, מוטי ששון, מכהן בתפקיד ברציפות מאז 1993 ומתמודד לכהונה נוספת. בדצמבר 2022 הודיע ניסן זכריה כי יתמודד מול ששון בראשות סיעה חדשה בשם "יחד - בונים עיר בטוחה וחכמה". כחודש לאחר מכן הודיעה על התמודדותה לראשות העיר גם אשת העסקים ענת כינורי. במרץ 2023 הודיע שי קינן על התמודדתו לראשות העיר. באפריל 2023 הודיע חבר המועצה מורן ישראל, שהתמודד על ראשות העיר גם ב-2018, על התמודדותו לראשות העיר. מועמדים נוספים הם חבר המועצה יעקב מזרחי וחברת המועצה לשעבר ד"ר קרן גונן (חולון בראש) שהתמודדה אף היא על התפקיד ב-2018. חברת הכנסת יוליה מלינובסקי (ישראל ביתנו) שקלה אף היא להתמודד בחולון אך בהמשך הודיעה כי לא תתמודד על התפקיד.

מספר המושבים במועצת העיר היוצאת ובנכנסת הוא 27.

במאי 2023 הודיע מנכ"ל מפלגת הציונות הדתית, כי המפלגה תריץ רשימה מטעמה בעיר.

באוגוסט 2023 הודיע יו"ר מרצ חולון, כי המפלגה תריץ רשימה מטעמה למועצת העיר בשם "מרצ חולון חופשית".

חורה
ראש מועצת חורה, חאבס אלעטאונה, נבחר לראשות המועצה ב-2018 בעקבות פרישת קודמו לתפקיד.

מספר חברי המועצה בבחירות אלו הוא 13.

חורפיש
רפיק מרעי מכהן כראש מועצת חורפיש מאז 2018.

מספר חברי המועצה בבחירות אלו הוא 9.

חיפה

ראש עיריית חיפה, עינת קליש רותם, (רשימת חיים בחיפה) נבחרה לראשונה ב-2018 לראשות העירייה.

במועצת העיר היוצאת 31 מושבים (מספר המושבים המקסימלי), והיא הורכבה מ-15 סיעות שונות (מתוך 26 שהתמודדו בבחירות 2018).

בחודש יולי 2021 קמה התאגדות כנגד ראש העיר המכהנת בשם "מועצת השינוי". "מועצת השינוי" מתנגדת לראש העיר ואף הצליחה לשלול את שכרם של שלושה מסגניה ולמנות שני סגנים בתואר מטעמם. מתוקף כך מועצת העיר היא "מועצת מיעוט" ולקליש-רותם אין רוב במועצה. בבחירות אלו מתמודדים לא פחות מ-12 מועמדים לראשות העיר.

מתמודדים לראשות העיר:
 ראש העיר המכהנת עינת קליש רותם תתמודד שוב מטעם סיעתה "חיים בחיפה", הפעם ללא תמיכת מפלגת העבודה.
 עורך הדין דוד עציוני הודיע כי יתמודד על ראשות העיר מטעם סיעה חדשה בשם "הבית שלנו" ואליו חברה תמי ברק, חברת מועצה שנבחרה ברשימתו של עציוני אך במהלך הקדנציה עברה לרשימת "מהפך". עציוני ורשימתו נתמכים על ידי מפלגת תקווה חדשה.
 בדצמבר 2021, הודיע אביהו האן ("הירוקים של חיפה") כי יתמודד מטעם סיעתו על ראשות העיר. האן נתמך על ידי מפלגת כחול לבן.
 יעקב בורובסקי, שהתמודד בבחירות 2008 ו-2013, יתמודד לראשות העיר מטעם רשימת "מחוברים לחיפה". אל בורובסקי חברו הילה לאופר מסיעת "הירוקים של חיפה" ויעקב פיינגולד מסיעת "מהפך"
 חבר מועצת העיר צביקה ברבי (אכפת לי מתושבי חיפה) הודיע כי יתמודד מטעם רשימתו לראשות העיר
 חברת המועצה שרית גולן-שטיינברג (חיפה בשבילנו חוזה חדש).
 חבר המועצה קיריל קארטניק, שנבחר מטעם סיעת "חיפה מתחדשת", יתמודד בראש רשימה עצמאית בשם "אני חי פה" ויתמודד מטעמה לראשות העיר.
 מנדי רבינוביץ', מנהל בית בירם, החטיבה העליונה של בית הספר הריאלי התכוון להתמודד, ואף דווח כי סגר דיל עם הליכוד, אך לבסוף אינו עשה זאת.
 חבר המועצה ניר שובר (שנבחר מטעם סיעתה של ראש העירייה, "חיים בחיפה") יתמודד ברשימה עצמאית בשם "חיפה פיתוח". ביוני 2023 הודיע על התמודדותו גם על ראשות העיר.
 במפלגת "יש עתיד" שקלו להציג את מועמדותו של חבר הכנסת אלעזר שטרן, תושב הושעיה באותה עת, לראשות העיר. ב-14 במאי 2023 הודיע שטרן רשמית שלא יתמודד על ראשות העיר. ביום סגירת הרשימות הודיע יוסי שלום נציג יש עתיד על התמודדות לראשות העיר, לאחר קריסת המגעים לאיחוד עם רשימתו של ראש העיר יונה יהב.
 ראש העיר בין השנים 2003–2018, יונה יהב, הכריז ביוני 2023 על מועמדותו על ראשות העיר. בנוסף, התקיימו מגעים עם מפלגת יש עתיד על ריצה ברשימה משותפת. ב-20 בספטמבר הגיש יהב את מועמדותו בראשות רשימת "חיפה שלנו"
 יצחק בלס חבר מועצת העיר, נציג "חיפאים יחד מנצחים יחד", הודיע כי יתמודד למועצת העיר ולראשות העיר.
 אבראהים גטאס בראשות רשימת "למען ילדינו", המועמד הערבי הראשון מאז 2008.
רשימות שצפויות להתמודד למועצת העיר:
 באוגוסט 2022, סיעת "שדולת הגמלאים" הודיעה כי סגן ומ"מ ראש העיר לשעבר, ישראל סביון יעמוד בראשה בבחירות הבאות.
 טטיאנה ג'ון תעמוד בראשות רשימת ישראל ביתנו למועצת העיר.
 סיעת אגודת ישראל, בה הנציג הוותיק אריה בלינטנטל, פרש מראשות הרשימה ופינה את מקומו לאברהם (אברימי) שטרן, מנהל סניף המפלגה בחיפה וחסיד סרט ויז'ניץ.התקיימו מגעים לאיחוד בין אגודת ישראל לש"ס, אך לבסוף החליטו המפלגות לרוץ בנפרד.
 לזר קפלון, יו"ר ישראל ביתנו במועצה הודיע כי יתמודד בראש רשימה עצמאית, ושמה "דהא חיפה".
 סיעת "צעירי חיפה" שרצה בבחירות הקודמות יחד עם רשימתו של יונה יהב ובבחירות 2013 יחד עם מפלגת יש עתיד, תתמודד בנפרד מרשימתו של יהב, ויחד עם מפלגת יש עתיד ומרצ.
 יואב רמתי, חבר מועצת העיר שנבחר מטעם הבית היהודי ונתמך על ידי עוצמה יהודית, הודיע כי יתמודד מטעם רשימה משותפת בשם חדש יחד עם נציג מפלגת הציונות הדתית, יוסי הניג, אך מגעים אלה התפרקו ולבסוף התאחד רמתי עם רשימת "נטו" של עודד סושרד, ביחד הקימו את רשימת "ציונות נטו". יוסי הניג יתמודד בראש הציונות הדתית באופן עצמאי.
 אבי ויצמן, יו"ר המועצה הדתית לשעבר וחבר מועצה וסגן ראש העיר לשעבר מטעם ש"ס, שקל להתמודד ברשימה עצמאית למועצה, שתתחרה בש"ס. ויצמן הביע תמיכה בראש העיר לשעבר יונה יהב ולבסוף לא הגיש רשימה למועצת העיר.
 סיעת הליכוד קיימה בחירות מקדימות לרשימה ב-10 ביולי. שני המועמדים על ראשות הרשימה היו יו"ר הסיעה וסגן ראש העיר לשעבר שמשון עידו ויניב בן שושן. בבחירות נבחר יניב בן שושן להוביל את רשימת הליכוד שאחריו ברשימה חבר המועצה אלי בן דיין ועידו רק במקום החמישי.
 רשימה חדשה בשם "התושב במרכז" בראשות יו"ר ועד שכונת נווה שאנן יעקב שטרית.
 הפעילה החברתית רתם אלכסנדרי הודיעה על התמודדות למועצת העיר באופן עצמאי וחברה לרשימת מרצ לבסוף התאחדה עם "יש עתיד-צעירי חיפה"
 הפעיל החברתי יהורם שטרית מתכוון להתמודד בראש רשימת "נוע נוע" למועצת העיר, לבסוף שטרית אינו הגיש את רשימתו והביע תמיכה ביונה יהב.
 ב-8 באוגוסט הצביעה האספה הכללית של תנועת "רוב העיר" של עומדים ביחד על התמודדות כרשימה בבחירות למועצת העיר. ב-18 בספטמבר התכנסה האספה בשנית והצביעה על רשימת התנועה, הפעילה החברתית סאלי עבד נבחרה לעמוד בראש הרשימה.
 רשימת “דגל לתושב”, בראשות סגן ומ”מ רה”ע מיכאל אלפר.
 חיפה בשבילנו חוזה חדש - איחוד של רשימתה של שרית גולן המתמודדת לראשות העיר ושל חוזה חדש, תנועה המאגדת את ארגוני המחאה נגד הרפורמה המשפטית.
 במרץ 2023 נציג מפלגת חד"ש בחיפה רג'א זעאתרה התפטר ממועצת העיר ועבר לגור במצרים, בחודש יולי חזר והתמודד על ראשות חד"ש חיפה. תחילה התקיימו מגעים על איחוד סיעות חד"ש, בל"ד והכוחות הערבים העצמאיים בעיר על מנת למנוע בזבוז קולות (בבחירות האחרונות בל"ד ורשימת חיפאנא הערבית לא עברו את אחוז החסימה), אך מגעים אלה קרסו ולבסוף למועצת העיר מתמודדות חד"ש בראשות זעאתרה, ביחד עם פאחר ביאדסי דובר העירייה בערבית, בל"ד בראשות שרבל דקוור ו"למען ילדינו" בראשות אבראהים גטאס, איש בל"ד, שמתמודד גם לראשות העיר. אניס ארמלי שעמד בראשות "חיפאנא" בבחירות הקודמות מתמודד ברשימתו של יוסי שלום.
 נחשון צוק, חבר סיעתה של ראש העיר קליש וממלא מקומה לשעבר, יתמודד ברשימה עצמאית בשם "טק והעיר".

חצור הגלילית
ראש מועצה מקומית חצור הגלילית, שמעון סויסה, נבחר ב-2018 לכהונה שלישית בתפקיד.

מולו מתמודדים לתפקיד שאול כמיסה ומיכאל קבסה.

במועצת חצור היוצאת ובמועצה הנכנסת מספר הנבחרים הוא 11 מושבים.

חריש
חריש, שהייתה מועצה מקומית בבחירות 2018 והוכרזה כעיר במאי 2022 גדלה באופן חד מאז בחירות 2018 ולפי הערכות ממאי 2022 מספר בעלי זכות הבחירה עשוי לגדול מ-2,700 ל-20,000.

בראשות העירייה עומד יצחק קשת המשמש בתפקיד זה מאז 2013 ומתמודד לכהונה נוספת. בנוסף לו יתמודדו על ראשות המועצה איציק לב מטעם סיעת "דרך ארץ", עידית ינטוב מטעם סיעת "חריש ביתנו" (שהיא נציגותה המקומית של ישראל ביתנו), יוחאי פרג'י, ומשה בן זיקרי המתמודד מטעם מפלגת עוצמה יהודית.

בבחירות 2018 נבחרו למועצה 9 חברים אך בעקבות הגידול החד באוכלוסייה עלה מספר המושבים במליאה באופן חריג ל-15. סיעת הליברלים, שזכתה ב-3 מנדטים ב-2018, הודיעה כי תתמודד גם בבחירות אלו. הפעיל החברתי מנחם ולדמן  הכריז שיתמודד למועצת העיר. כמו כן, תתמודד רשימה המאגדת את כלל הקהילות החרדיות בעיר ובראשה נציג דגל התורה דוד פינקל.

טובא-זנגרייה
ראש המועצה המקומית טובא-זנגרייה, ויסאם פאיז עומר, נבחר לראשונה ב-2018 לתפקיד.

מספר חברי המועצה בבחירות אלו הוא 9.

טבריה
בבחירות 2018 לעיריית טבריה נבחר רון קובי לראשות העיר, יחד עם מועצה בת 15 חברים, בין חבריה גם יוסי בן דוד, ראש העיר היוצא שהוביל את האופוזיציה במועצת העיר והיא, שהייתה לעומתית לקובי וסיעתו, לא אישרה את תקציב העירייה לשנת 2019 ולאחר מספר ניסיונות נוספים והארכות שלא סייעו להעברת התקציב פיזר שר הפנים את מועצת העיר. בהמשך, לאחר עתירות, ביטול זמני של פיזור המועצה ושימוע לראש העיר, הודח קובי ב-13 בינואר 2020 ומונתה לטבריה ועדה קרואה בראשות שמעון מעתוק, שהוחלף אחרי פחות משנה על ידי בועז יוסף.

רון קובי הצהיר שיתמודד פעם נוספת על התפקיד ממנו הודח, גם ראש העיר לשעבר יוסי בן דוד הכריז על התמודדות וכן מספר דמויות נוספות: עורך הדין מאיר אלמקייס, אביב יצחק עם רשימת "העיר שלנו", חבר מועצת העיר לשעבר דודיק שטרית עם רשימת "הדרך לשינוי", בעל המוסך יניב כהן עורך הדין יוסף טויטו, העיתונאי אופיר נחמני, מנכ"ל העירייה לשעבר ומנהל מוסדות רבי מאיר יוסי נבעה, והמתווך ויועץ הנדל"ן אשר דהן.

ביולי 2023 אושר בכנסת תיקון לחוק הרשויות המקומיות שמבטל את תקופת הצינון הנדרשת מיו"ר וחברי ועדה קרואה להתמודד ולכן כונה "חוק טבריה", מכיוון שיאפשר ליו"ר הוועדה הקרואה בטבריה בועז יוסף, להתמודד על ראשות העירייה. בעקבות אישור החוק עתרה התנועה לאיכות השלטון לבג"ץ לביטול החוק. ב-30 ביולי 2023 שופטי בג"ץ פסלו את מועמדותו של בועז יוסף לראשות עיריית טבריה וקבעו כי החוק יחול מהקדנציה הבאה.

ב-9 בספטמבר חבר עו"ד מאיר אלמקייס לעו"ד שני אילוז ובכך פרש מן המרוץ לראשות העיר.

ב-19 בספטמבר פרשה עו"ד שני אילוז מן המרוץ לראשות העיר וחברה למועמד רון קובי.

ב-28 בספטמבר פורסמה רשימת המועמדים הסופית, הכוללת חמישה מועמדים: יוסי בן דוד, רון קובי, אביב יצחק, יוסי נבעה ודודיק שטרית.

בבחירות אלו עומדים לבחירה 17 חברי מועצה.

טורעאן
ראש המועצה המקומית המכהן של טורעאן הוא מאזן עדוי, שניצח ב-2018 את קודמו לתפקיד ושני מועמדים נוספים בסיבוב הראשון.

מספר חברי המועצה בבחירות אלו הוא 13.

טייבה
בטייבה התקיימו בחירות ב-2019, שנה אחרי הבחירות ברוב הרשויות. בבחירות אלו זכה שועאע מסארווה מנצור לקדנציה שנייה, לאחר שנבחר בפעם הראשונה ב-2011. עבד אל-חכים חאג' יחיא  יתמודד מולו בבחירות לאחר שנבחר כמועמד קואליציית "טייבה לכולם" בדצמבר 2021.

בבחירות 2019 נבחרו 15 נציגים למועצה מטעם 11 רשימות שונות. רשימתו של מנצור לא נבחרה למועצה והוא נחשב לחבר המועצה ה-16. גם בבחירות 2023 ייבחרו 15 נציגים למועצה.

טירה
ראש עיריית טירה הוא עו"ד מאמון עבד אלחי, המכהן בתפקיד משנת 2008.

15 המקומות במועצת העיר התחלקו בין 4 הרשימות שזכו ב-2 מנדטים ו-7 רשימות שזכו במנדט אחד. גם בבחירות אלו יתמודדו על 15 מקומות בקלפי.

טירת כרמל
ראש העיר טירת כרמל הוא אריה טל, המכהן בתפקיד זו קדנציה חמישית (לא רצופה) כשבחירות האחרונות נבחר שוב לתפקיד בסיבוב שני. את רשימת הציונות הדתית בעיר יוביל שגיא בן לישה. אלי כהן, אשר כיהן עד לאחרונה כסגן ראש עיריית קריית ים ועבר לעיר בעקבות בת-זוגו, הודיע כי יתמודד לראשות העיר מטעם רשימה חדשה אליה הצטרפה חברת מועצת העיר אפרת דוד ששון. כהן זוכה גם לתמיכת ש"ס. גם אריה פרג'ון הודיע כי יתמודד.

מספר חברי המועצה בבחירות אלו הוא 15.

טמרה 
ראש עיריית טמרה, ד"ר סוהיל דיאב, המכהן מאז 2013 נבחר לתפקיד ב-2018 לאחר שנבחר בסיבוב השני.

מספר חברי המועצה בבחירות אלו הוא 15.

יאנוח-ג'ת
בראשות המועצה המקומית יאנוח-ג'ת עומד מועדאד סעד.

במליאת המועצה היוצאת היו 9 מנדטים שייצגו 9 רשימות מועמדים שונות, מספר מנדטים שעומד לבחירה גם בבחירות אלו.

יבנאל

ראש המועצה המקומית יבנאל מאז 2018 הוא שניר דניאל אריש, שגבר על קודמו בתפקיד רוני כהן בסיבוב השני.

מספר חברי המועצה בבחירות אלו הוא 9.

יבנה
ראש העיר המכהן הוא רועי גבאי, שנבחר בבחירות מיוחדות לראשות העיר ב-15 בנובמבר 2022, לאחר פטירתו של ראש העיר הקודם צבי גוב-ארי. גבאי נבחר ברוב של 51% כשהוא מנצח את ממלא מקום ראש העיר חיים מסינג שקיבל 47% מהקולות ואת חבר המועצה שמעון עשור. מול רועי גבאי מתמודדים יו"ר מפלגת יבנאים סגן ראש העיר וחבר המועצה ב-15 שנים האחרונות אלי מזוז וחבר המועצה לשעבר ומנכ"ל קבוצת אלמנטס אלון רוזן.

מספר המנדטים במועצת העיר היוצאת עמד על 15, מהם 5 לסיעת "יבנה שלנו" ושאר ה-10 התחלקו בין 6 רשימות נוספות. בבחירות אלו יעלה מספר המנדטים לבחירה ל-17.

יהוד-מונוסון
בראשות עיריית יהוד-מונוסון עומדת זו קדנציה שנייה יעלה מקליס, שניצחה בבחירות אלו, בהם השתתפו 6 מועמדים, בסיבוב שני. חבר המועצה ליאור גלבוע, ראש סיעת "הנבחרת הצעירה בראשות העיר" ואחד המועמדים בבחירות 2018, הכריז בנובמבר 2022 על מועמדותו לראשות העיר. בנוסף הכריזו על מועמדותם חבר המועצה וסגן ראש העיר לשעבר, אמנון סעד ויובב גוניקמן המשמש ראש מטה מפלגת יש עתיד בעיר.

במועצת העיר היוצאת 15 מושבים אשר התחלקו בין 8 רשימות שונות. גם בבחירות אלו מספר המושבים לבחירה הוא 15. בין הרשימות המתמודדות רשימת קולנו נוה הוותיקה, המייצגת את האינטרסים של נוה מונוסון ומולה הוקמה לקראת בחירות אלו רשימה מתחרה בשם "קולנו יהוד" על מנת לשמור על האינטרסים של יהוד.

רובע נוה מונוסון, שהיה בעבר יישוב עצמאי, מוגדר מאז 2006 כ"רובע עירוני סטטוטורי" ומתקיימות בו בחירות בפתק שלישי למנהלת המקומית בה 9 חברים. רשימת קולנו נוה, הייתה המתמודדת היחידה בבחירות אלו מאז הקמת המנהלת, מתמודדת בקביעות במקביל גם על מקומות במועצת העיר.

יסוד המעלה
ראש מועצה יסוד המעלה, אילן אור, מכהן בתקופת כהונה שנייה. מולו מתמודד תמיר שלום.

מספר חברי המועצה בבחירות אלו הוא 7.

יפיע

ראש המועצה המקומית יפיע הוא מאהר ח'ליליה, ראש רשימת "וחדת יאפא", שנבחר לראשונה לתפקיד ב-2018.

מספר חברי המועצה בבחירות אלו נותר 13 בדומה לבחירות הקודמות.

יקנעם עילית
ראש עיריית יקנעם עילית סימון אלפסי משמש בתפקיד ברצף משנת 1989. ביוני 2022 הודיע כי לא יתמודד לכהונה נוספת. על התפקיד מתמודדים חברת הכנסת לשעבר ויו"ר המתנ"ס לאה פדידה וסגן ראש העיר רומן פרס. מועמדותה של פדידה זוכה לתמיכה של מפלגות הליכוד והעבודה.

13 המקומות במועצת העיר היוצאת מייצגים 7 רשימות מועמדים, בעוד שבבחירות אלו עולה מספרם ל-15 נציגי ציבור. בין הרשימות המתמודדות רשימת "הצעירים" (צ) בראשות עמית בוחבוט.

ירוחם
ראש מועצה מקומית ירוחם היא טל אוחנה, שנבחרה לראשונה לתפקיד ב-2018 לאחר שקודמה מיכאל ביטון פרש כדי להתמודד בבחירות לכנסת, תתמודד על קדנציה נוספת. מולה יתמודדו שוב נילי אהרון ואילן אלמקייס, שהתמודדו מול אוחנה גם בבחירות ב-2018.

11 המושבים במליאת המועצה היוצאת (וגם בבאה) פוצלו בין 5 רשימות שעברו את אחוז החסימה, הגדולה שבהן רשימת "ירוחם אחת" בראשות טל אוחנה, שייצגה בבחירות 2018 את מפלגות כולנו והבית היהודי וזכתה ב-4 מנדטים.

למועצה מתמודדת רשימה מאוחדת של הזרמים הדתיים בעיר בשם "מורשת ירוחם".

ירושלים

ראש עיריית ירושלים המכהן משה ליאון, שנבחר לראשונה לתפקיד בסיבוב השני ב-2018, מתמודד לכהונה נוספת בראשות העיר. מולו מתמודדים יוסי חביליו, מטעם רשימת "האיחוד הירושלמי", המהווה איחוד של הרשימות יש עתיד, מרצ העבודה וחוזה חדש - תנועה המאגדת את ארגוני המחאה נגד הרפורמה המשפטית,, חיים אפשטיין מטעם סיעת בני תורה, וווליד אבו תאיה, תושב שכונת בית חנינא.

מועצת העיר, בה 31 מושבים (מספר המנדטים המקסימלי) הורכבה לאחר בחירות 2018 מנציגים של 11 רשימות, אליהם נוסף ליאון בהתאם לחוק כחבר המועצה ה-32 כאשר באופן תקדימי לבחירות בירושלים רשימתו ("ירושלים שלנו") לא עברה את אחוז החסימה. בהמשך הקדנציה התמזגה סיעתו של ליאון עם סיעת הליכוד המקומית שזכתה במנדט אחד. הסיעה הגדולה במועצה היא סיעת "התעוררות בירושלים" בראשות עופר ברקוביץ שזכתה ב-7 מנדטים, אך עקב אי-הצטרפות הסיעה לקואליציה העירונית, פרשו ממנה שני חברים שהקימו את סיעת "יחד בירושלים". במועצה מכהנות ארבעה סיעות חרדיות: אגודת ישראל (3 מנדטים), דגל התורה (6 מנדטים), ש"ס (5 מנדטים) ובני תורה (מנדט אחד). רשימה משותפת של דתיים לאומיים וחרדיים: מאוחדים בראשות אריה קינג (2 מנדטים) ורשימה דתית לאומית: הבית היהודי בראשות חגית משה (2 מנדטים). במועצה היוצאת מכהנת גם סיעת "ירושלים תצליח" (2 מנדטים) שב-2018 הריצה את זאב אלקין לראשות העיירה וגם סיעות חילוניות, מרצ ברשות לורה ורטון (מנדט אחד) ו"מצילים את ירושלים" בהובלתו של יוסי חביליו (מנדט אחד).

באוקטובר 2022, הודיע ברקוביץ' על פסק זמן מהחיים הפוליטיים והודיע כי לא יתמודד לכהונה נוספת במועצה. חבר המועצה אדיר שוורץ נבחר ליו"ר התעוררות בירושלים בבחירות פנימיות בין פעיליה. ב-3 באוגוסט 2023 הודיע יו"ר המחנה הממלכתי בני גנץ על חתימת הסכם בין מפלגתו לסיעת "התעוררות", מפלגת המחנה הממלכתי תתמוך בסיעה וברשימה ישובצו שני מועמדים מטעמה.

באפריל 2023, הודיעה לורה ורטון, חברת המועצה מטעם מרצ, כי תתמודד ברשימה עצמאית בשם "ירושלים דמוקרטית"

פורסם כי צפויה להתמודד רשימה ערבית עצמאית למועצה, בדומה להתמודדות קודמת ב-2018. בראש הרשימה עומדת סונדוס אלחות, מורה לערבית.

ב-10 באוגוסט הצביעה האספה הכללית של תנועת "קול אוהביה" של עומדים ביחד על התמודדות כרשימה בבחירות למועצת העיר. ב-19 בספטמבר התכנסה האספה בשנית וחזרה בה מההחלטה.

ב-20 באוגוסט התאחדו מפלגת הבית היהודי והציונות הדתית והחליטו להריץ בירושלים רשימה בראשות חגית משה. מפלגת נעם מריצה נציגים למועצה, בראשות אלדד רבינוביץ וליאורה אלון. ב-23 באוגוסט מפלגת עוצמה יהודית הודיעה על תמיכה ברשימת מאוחדים בראשות אריה קינג. ב-21 בספטמבר, היום האחרון להגשת הרשימות, התפצל חבר המועצה יוני יוסף מרשימת מאוחדים והקים את רשימת "ירושלים של זהב" בתמיכתו של הרב מאזוז. חבר המועצה אבישי כהן שהתפצל מסיעת התעוררות לאחר שחבר לקואליציה של ראש העיר משה ליאון מריץ רשימה משלו בשם "אחדות ירושלים" שאמורה לייצג את הציבור החרדי המודרני בעיר. גם יוני יוסף וגם אבישי כהן הגישו את רשימותיהם באיחור או עם מסמכים חסרים ומועמדותם נפסלה, על כך עתרו לבית המשפט.

ב-11 בספטמבר התאחדו מפלגת הליכוד ומפלגת "פסגת זאב על המפה" והחליטו להריץ רשימה בראשות יעל ענתבי, בעבר סגנית ראש העיר העיר מרשימת פסגת זאב. במקום השני אלעד ווזאנה פעיל חברתי, ברשימה שולבו גם כיומרס מלכאן ושלומי בן עמי. אלון לוי ובני בירנצויג עומדים בראש סיעה חדשה בשם "קודם ירושלים". חבר המועצה יהודה בן יוסף נותר חברה היחיד של סיעת "ירושלים תצליח" ויעמוד בראשה לאחר שסירב להתאחד עם רשימת "התעוררות". ראש העיר משה ליאון ירוץ מטעם רשימת "ירושלים אחת", במקום השני שובצה ד"ר רונית אחדות הכהן-חודג׳ייב.

מפלגת "דגל התורה" המייצגת את הציבור הליטאי מתמודדת ברשימה עצמאית בראשות סגן ומ”מ רה”ע אליעזר ראוכברגר.

מפלגת אגודת ישראל המייצגת את הציבור החסידי מתמודדת בנפרד. לאחר פרישתו של יוסי דייטש התקיימו פריימריז לראשות המפלגה, ולאחר סאגה ארוכה נבחר צחי ברים חסיד בויאן ועד לאחרונה חבר מועצת עיריית ביתר עילית.

ירכא 
ראש המועצה המקומית ירכא המכהן הוא והיב חביש. חביש כיהן בקדנציה ראשונה 1998–2003 וחזר לתפקיד בבחירות 2013 והוא מכהן עד היום. הוא הכריז רשמית ב-8 באפריל 2023 שהוא לא מתמודד לקדנציה רביעית ותומך במועמד עו"ד אנואר סלאמה שנבחר בבחירות פנימיות שהתקיימו ב-12 ביולי 2023 בתוך מפלגת "מוסתקבל ירכא בלדנא" המפלגה שהוקמה על ידי והיב חביש בשנת 2013. איש העסקים מוח'לס מופיד חמוד הכריז על התמודדותו לראשות המועצה המקומית ירכא ב-6 באפריל 2023 והוא מוביל את מפלגת "ירכא החדשה". ובנוסף מפלגה תחת השם "וחדת ירכא" הכריזה על סלמאן מולא כמועמד שלה ב-27 ביולי 2023 וממול ומאותה משפחה התמודד חבר המועצה לשעבר ממדוח מולא והוביל מפלגה בשם "אלאכלאס" והכריז על כך באופן רשמי ב-17 ביולי 2023 אך לאחר מכן הוא החליט שהוא לא יתמודד בבחירות.
3 מועמדים סה"כ מתמודדים לראשות המועצה המקומית ירכא.
מספר חברי המועצה בבחירות אלו הוא 13.

כאבול
ראש המועצה המקומית כאבול הוא סאלח ריאן ששמר על תפקידו לאחר סיבוב בחירות שני.

מספר חברי המועצה בבחירות אלו הוא 11.

כאוכב אבו אל-היג'א
ראש המועצה המקומית המכהן של כאוכב אבו אל-היג'א הוא זאהר סאלח.

מספר חברי המועצה בבחירות אלו הוא 9.

כוכב יאיר צור יגאל
ראש מועצת כוכב יאיר צור יגאל המכהן הוא יובל ארד.

11 המושבים במועצה התחלקו בין 7 מנדטים ל"סיעת גל" בראשות יובל ארד ו"קהילה אחת" בראשות שימי אליאל, קודמו בתפקיד של ארד, עם 4 מושבים. גם בבחירות אלו עומדים לבחירה 11 מושבים במועצה.

כסייפה
ראש מועצה מקומית כסייפה מאז 2018 הוא עבד אל עזיז נסאסרה.

מספר חברי המועצה בבחירות אלו הוא 13.

כסרא-סמיע
ראש מועצת כסרא-סמיע הוא יאסר ג'דבאן, שנבחר כמתמודד יחיד ב-2018 ורשימתו "אלוחדה" זכתה בבחירות אלו בכל 9 המנדטים למועצה מול רשימה אחת אחרת. גם בבחירות אלו עומדים לבחירה 9 מושבים במועצה.

כעביה-טבאש-חג'אג'רה
ראש מועצת כעביה-טבאש-חג'אג'רה הוא ראפע חג'אג'רה, שנבחר לראשונה לתפקיד ב-2018 לאחר סבב בחירות שני.

מספר חברי המועצה בבחירות אלו הוא 9.

כפר ברא
ראש המועצה המקומית המכהן של כפר ברא הוא מחמוד עאסי.

תשעת המקומות במליאת המועצה היוצאת התחלקו בין 9 רשימות שונות. גם בבחירות אלו עומדים לבחירה 9 מושבים במועצה.

כפר ורדים
ראש מועצה מקומית כפר ורדים הוא אייל שמואלי, שזכה בתפקיד בסיבוב שני. מולו מתמודד ניר שילה מרשימת "דרך ערך".

מספר חברי המועצה בבחירות אלו הוא 9.

כפר יאסיף
ראש המועצה המכהן של כפר יאסיף הוא שאדי זידאן, שנבחר לראשונה לתפקיד ב-2018.

מספר חברי המועצה בבחירות אלו הוא 11.

כפר יונה
ראש עיריית כפר יונה, שושי כחלון-כידור, הודיעה כי תתמודד על ראשות העיר, לאחר שבבחירות הקודמות היא גברה על ראש העיר המכהן אפרים דרעי שהיה בתפקידו 41 שנים ברציפות. במהלך כהונתה של כחלון-כידור קמה לה אופוזיציה קשה, בשל מדיניות הארנונה, האכיפה והתחבורה שהיא הובילה בעיר, וזו מריצה את אלברט טייב לראשות העיר כנגדה.

מספר חברי המועצה בבחירות אלו הוא 15.

כפר כמא
ראש המועצה המקומית כפר כמא, זכריא נאבסו, מכהן בתפקיד כהונה שנייה ברצף. עו"ד קריסטין חון מתמודדת על ראשות המועצה.

מספר חברי המועצה בבחירות אלו הוא 9.

כפר כנא
ראש המועצה המקומית כפר כנא הוא יוסף עואודה, שנבחר לתפקיד לראשונה ב-2018 לאחר סיבוב בחירות שני.

מספר חברי המועצה בבחירות אלו הוא 13.

כפר מנדא
בבחירות 2018 לראשות מועצת כפר מנדא נבחר בתחילה מואנס עבד אל חלים לאחר שניצח את עלי זידאן אך בתום הליך ערעור בחירות הורה בית המשפט המחוזי על בחירות חוזרות שהתקיימו ב-22 בפברואר 2022, שבסיומן ניצח זידאן.

מספר חברי המועצה בבחירות אלו הוא 13.

כפר סבא
ראש עיריית כפר סבא הוא רפי סער (סיעת "דרך חדשה"), שניצח בבחירות 2018 בסיבוב השני.

מועמדים לראשות העיר
 ראש העיר רפי סער צפוי להתמודד על קדנציה נוספת.
 חברת המועצה עדי לוי-סקופ תכננה להתמודד לראשות העיר, אך בסוף אוגוסט 2023 הודיעה שהיא תרוץ במשותף עם הדר לביא.
 חברת המועצה הדר לביא (מסיעת כפר סבא מתקדמת), שהתמודדה לראשות העיר בבחירות הקודמות, הודיעה ב-22 במרץ 2023 על התמודדות נוספת.
המשנה לראש העיר לשעבר, אסנת ספורטה, שפרשה מהקואליציה בעקבות חילוקי דעות עם ראש העיר, תתמודד גם כן על התפקיד.
סמנכ"ל עיריות כפר סבא ורמת גן לשעבר, רון קוגמן, הודיע כי יתמודד על התפקיד, אך פרש בטרם התקיימו הבחירות.

רשימות למועצת העיר
 מפלגת מרצ עשויה להתמודד בראשות חבר המועצה קובי פדוה, לאחר שנבחר לראשות הסניף המקומי של מרצ במרץ 2023. בפברואר 2023, סגן ראש העיר ומועמד בבחירות הקודמות מטעם מרצ, עילאי הרסגור-הנדין הודיע על פרישה מהחיים הפוליטיים.
 רשימה עצמאית נוספת בשם "דרך המים" בראשות עו"ד ראובן חן, שבכוונותיה לשנות את אופן השליטה והניהול באגודת המים העירונית ולייצג את תושבי שכונות מזרח העיר.

מספר חברי המועצה הנבחרים עלה בבחירות 2018 מ-19 ל-21 ונותר במספר זה בבחירות אלו.

כפר קאסם
ראש עיריית כפר קאסם המכהן הוא עאדל בדיר.

מספר חברי המועצה בבחירות אלו הוא 15.

כפר קרע
בראשות כפר קרע, מועצה מקומית שהוכרזה כעיר ב-10 במאי 2023, עומד פראס בדחי, שזכה לראשונה בתפקיד לאחר שניצח בסיבוב השני במערכת בחירות בה הכריזו יותר מ-20 איש על מועמדותם ו-8 התמודדו בפועל בקלפי על התפקיד.

מספר החברים במועצת כפר קרע היוצאת ובמועצה הנכנסת הוא 13.

כפר שמריהו
ראש מועצה מקומית כפר שמריהו המכהן הוא סרג' קורשיא (עצמאות הכפר), שניצח בבחירות שני מועמדים אחרים לאחר כשקיבל יותר ממחצית הקולות.

7 המקומות במועצה היוצאת התחלקו בין רשימות 3 המועמדים בבחירות. רשימת "עצמאות הכפר" עם 3 מנדטים, ורשימות "מצפן לכפר" ו"הכי טוב לכפר" שזכו בשני מנדטים כל אחת. גם בבחירות אלו ייבחרו 7 מנדטים למועצה.

כפר תבור
ראש מועצת כפר תבור הוא עודד הלפרין שזכה בתפקיד לראשונה בבחירות 2018. נכון ליוני 2022 הודיעו הלפרין ואלי גבאי, ראש האופוזיציה המקומית ואחד מארבעת המועמדים לראשות המועצה ב-2018, על כוונתם להתמודד ב-2023. לקראת ספטמבר 2023, הודיעו השניים על רשימה משותפת. מול הלפרין מתמודד פעיל חברתי מכפר תבור, עידן לב רן, מייסד מפלגת הצפון בבחירות לכנסת ה-25.

9 המקומות במליאת המועצה היוצאת התחלקו בין רשימת "עתיד מסחה" בראשות ראש המועצה הנבחר הלפרין עם 4 מנדטים, רשימת "מושבה עם נשמה" עם 3 מנדטים ורשימת "כפר אחד" עם שני מנדטים. בבחירות אלו ייבחרו 9 מנדטים למועצה.

כרמיאל
ראש עיריית כרמיאל משה קונינסקי ("רק כרמיאל") שנבחר לראשונה לתפקיד ב-2018 מתמודד לכהונה נוספת. בינואר 2023 הודיע אלון אזולאי, איש מפלגת הליכוד שסייע לקונינסקי בבחירות הקודמות כי יתמודד לראשות העיר וכי לכאורה עבר ניסיון סחיטה על ידי אשת ראש העיר, סוזי קונינסקי. עוד הודיעו שיתמודדו בבחירות לראשות העירייה חבר מועצת העיר גיא דוד מרציאנו ומנכ"לית תאגיד המים העירוני בכרמיאל, "עין כרמים" בת שבע אזיקרי אבוחצירה.

מספר חברי מועצת העיר בבחירות אלו הוא 17.

להבים
ראש מועצת להבים יוסי ניסן (סיעת "להבים שלנו") שנבחר לראשונה לתפקידו ב-2018 בסיבוב שני הודיע כי יתמודד שוב לתפקיד. מולו יתמודד אלעד ארזי.

מספר חברי המועצה בבחירות אלו הוא 9.

לוד

ראש העירייה המכהן וראש רשימת הליכוד, יאיר רביבו, הודיע ב-2021 כי יתמודד על קדנציה שלישית בתפקיד. בתחילת 2023 הודיע יורם מרציאנו, שהפסיד לרביבו בבחירות 2013 ולא התמודד בבחירות 2018, על מועמדותו לראשות העיר. חבר המועצה גיל חדד, ששימש לאורך הקדנציה הקודמת כסגן ראש העיר מטעם הליכוד, הודיע לקראת הגשת הרשימות על התמודדות עצמאית למועצה ולעירייה עקב אי כיבוד הסכמים, אך לאחר כמה ימים הושגו הסכמות והוא חזר לרשימת הליכוד.

אירועיים בולטים שהתקיימו לאחר בחירות 2018 ועתידים להשפיע באופן ישיר על תוצאות הבחירות, הם אכלוס שכונת גני איילון ("אחיסמך הגדולה") שמרבית תושביה הם חרדים המשתייכים לזרם הליטאי, ומהומות שומר החומות בעיר במאי 2021 בהם מתו שניים מתושבי העיר ונגרם נזק רב.

בבחירות אלו ייבחרו שוב 19 מושבים. סיעת הליכוד קיימה בחירות פנימיות ב-10 ביולי 2023 ובו נבחר ראשון שבתאי קטש ואחריו מיכל חן סופיר, שהתמודדה ללא הצלחה באופן עצמאי בבחירות הקודמות. עוד ברשימה חלק מחברי המועצה היוצאת מטעם הליכוד וחברת המועצה אלמז זירו, שנבחרה בבחירות הקודמות במסגרת הבית היהודי כנציגה של רשימה שהוביל פנחס עידן, ובמקום השישי סגן ראש העיר כיום גיל חדד.

המשנה לראש העיר רפי יקותיאלי (יש עתיד לכולנו במועצה היוצאת) חבר לאשת התקשורת הדתית הדר מילר שתוביל את הרשימה. רשימה חדשה שתתמודד היא "לוד של כולנו" בראשות משה בונפיל, חבר מועצה לשעבר שהתמודד ללא הצלחה בבחירות הקודמות לראשות העיר ולמועצה. סיעת "לוד ביתנו" (סיעת בת של ישראל ביתנו) תתמודד שוב למועצה בראשות אלוירה קוליחמן. המועמד לראשות העיר יורם מרציאנו יתמודד בראשות רשימת "לוד אחת" כשאחריו ברשימה עו"ד חלי אסרף סיני. מתמודד נוסף הוא רפי פריאנטי המתמודד תחת הסיסמה "רפי בלי קומבינות".

בעקבות המיזוג בין מפלגות הציונות הדתית והבית היהודי, תתמודד בבחירות אלו הרשימה בראשות סגן ראש העיר יוסי הרוש תחת השם ’הציונות הדתית - הבית היהודי’.

קהילת חב"ד בעיר, המונה למעלה מ-1000 משפחות, שבתחילה הכריזה על הקמת רשימה שתתמודד בבחירות הקרובות, איחדה כוחות עם סיעת ש"ס שתתמודד למועצה בראשות בני סיתאלכיל שמחליף את מאיר אסולין. לרשימה המאוחדת הצטרפה לבסוף גם סיעת דגל התורה המקומית, כך שכלל מפלגות הציבור החרדי בעיר ירוצו ברשימה אחת.

לקיה
ראש המועצה המקומית לקיה הוא אחמד אלאסד, שנבחר לראשות המועצה בסיבוב שני.

מספר חברי המועצה בבחירות אלו הוא 13.

מבשרת ציון
ראש המועצה המקומית המכהן של מבשרת ציון, יורם שמעון, נבחר ב-2018 לתקופת כהונה שנייה כמועמד יחיד.

במועצת הרשות היוצאת היו 15 חברים, מתוכם 8 ייצגו את רשימת "חי" של ראש העיר ושאר 7 המנדטים התחלקו בין 5 רשימות אחרות. גם במועצה הנכנסת 15 חברים.

מג'ד אל-כרום
ראש המועצה המקומית המכהן של מג'ד אל-כרום הוא סלים סליבי.

מספר חברי המועצה בבחירות אלו הוא 13.

מגדל
ראש המועצה המקומית המכהן של מגדל הוא נתנאל אלפסי, שנבחר לראשונה לתפקיד ב-2018.

מספר חברי המועצה בבחירות אלו הוא 7.

מגדל העמק
ראש עיריית מגדל העמק הוא אלי ברדה, המכהן בתפקיד מאז 1998 הודיע שלא יתמודד בבחירות אלה. הודיעו על התמודדות לתפקיד חבר המועצה יקי בן חיים, שהפסיד לברדה ב-2018, חבר המועצה לשעבר (פרש בסוף 2021 בעקבות הסכם רוטציה) חן שאול וחברת המועצה אלגריה בן-קסוס. ב-10 בספטמבר הודיע חן שאול על פרישתו מהמירוץ. בחודש ספטמבר 2023 הודיעה הוועדה המונציפיאלית של הליכוד שתתמוך ביקי בן חיים לראשות העיר.

למועצת העיר יתמודדו רשימות,

״הירוקים״ בראשות יקי בן חיים- כיום 2 חברי מועצה מסיעה זו.

״תנופה״ בראשות אלגריה בן קסוס- כיום חברת מועצה אחת מסיעה זו.

״ש”ס״ בראשות נחום אסולין- כיום 4 חברי מועצה מייצגים את מפלגה זו.

״מגדל העמק ביתנו״ בראשות סגן ראש העיר סרגי אוקלנדר- מפלגת בת של ישראל ביתנו, כיום 4 חברי מועצה מייצגים את סיעה זו.

״הליכוד״ בראשות סגן ראש העיר אלי בקסיס- כיום 2 חברי מועצה מייצגים את סיעה זו, כשבמקום הראשון ראש העיר הנוכחי אלי ברדה ובמקום השני אלי בקסיס.

״למען אחי״ בראשות דורון אלחרר- לפני הבחירות נעשה חיבור בין אלחרר שקיבל מנדט אחד בבחירות 2018 לבין עו״ד דוד זגורי שרץ באותן בחירות אך לא עבר את אחוז החסימה.

מספר חברי המועצה בבחירות אלו הוא 15.

מג'דל שמס
מג'דל שמס היא הגדולה מארבע המועצות המקומיות הדרוזיות ברמת הגולן בהם כיהנו מאז כיבוש הגולן ב-1967 ועד 2018 תושבים שקיבלו כתב מינוי ורק מ-2018 התקיימו בהן בחירות. בתחילה נרשמו 4 מועמדים לראשות המועצה ו-5 רשימות למליאה אך בעקבות הכרזת חרם פרשו מרבית המועמדים ולאחר הצבעה של 3.39% מבעלי זכות הבחירה נבחר דולאן אבו סאלח לראש המועצה כשרשימתו "מג'דלנא" זוכה בכל 11 המושבים במליאתה. גם בבחירות 2023 יועמדו 11 מושבים לבחירה.

מודיעין-מכבים-רעות
ראש עיריית מודיעין-מכבים-רעות חיים ביבס, המכהן מאז 2008, הינו המועמד היחיד לראשות העיר.

מועצת העיר היוצאת מנתה 19 חברי מועצה, אך בבחירות הנוכחיות מספר מחזיקי התיקים וחברים המועצה עלה ל-21, זאת בשל כך שמספר התושבים בעיר עלה ל-10000. נכון לאוקטובר 2023 מתמודדות בעיר 12 רשימות שונות למועצת העיר, כמו למשל "המחנה הליברלי", "מודיעין חופשית", "גשר", "בעד", "חי במודיעין מכבים רעות", "בונים עתיד נשארים במודיעין" ורשימת "א.נשים".

בנוסף צפויות להתקיים בחירות לוועד הרובע העירוני של מכבים-רעות ובו 9 מושבים.

מודיעין עילית
יעקב אשר גוטרמן מכהן כראש עיריית מודיעין עילית משנת 2000 כנציג דגל התורה ברשימת יהדות התורה.

מספר חברי המועצה בבחירות אלו הוא 19.

מזכרת בתיה
ראש מועצת מזכרת בתיה גבי גאון (סיעת מש"ב), שנבחר לראשונה לתפקיד ב-2018, הודיע שיתמודד פעם נוספת. חבר מועצת העיר אהוד אביר לב הודיע שיתמודד גם הוא לתפקיד ראש המועצה.

מספר חברי המועצה הנבחרים עלה בבחירות 2018 מ-11 ל-13.

מזרעה
ראש המועצה המקומית המכהן של מזרעה הוא פואד עווד.

מספר חברי המועצה בבחירות אלו הוא 9.

מטולה
ראש מועצה מקומית מטולה דוד אזולאי, המכהן מאז 2015.

במליאת המועצה היוצאת והמליאה הנכנסת 7 מושבים.

מיתר
ראש המועצה המקומית מיתר הוא שמעון מזוז, שנבחר לראשונה לתפקיד בשנת 2018 בסיבוב הבחירות השני. מולו מתמודדים השנה: יו"ר האופוזיציה שמעון פרץ, סער חרזי ושי דוד מטעם מפלגת כחול לבן.

מספר חברי המועצה בבחירות אלו הוא 11.

מסעדה
מסעדה היא אחת מארבע המועצות המקומיות הדרוזיות ברמת הגולן בהם כיהנו מאז כיבוש הגולן ב-1967 ועד 2018 תושבים שקיבלו כתב מינוי ורק מ-2018 התקיימו בהן בחירות. בתחילה נרשמו לבחירות 2018 שלושה מתמודדים לראשות המועצה ו-4 רשימות אך סמוך לבחירות הוחלט על החרמת הבחירות, מה שהוביל לפרישת כל המועמדים והקמת ועדה קרואה.

מספר חברי המועצה העומדים לבחירה בבחירות אלו הוא 9.

מע'אר
ראש העיר מע'אר, שהייתה מועצה מקומית בבחירות 2018 והוכרזה כעיר באוקטובר 2021, הוא פריד גאנם שנבחר ב-2018 לאחר סיבוב בחירות שני.

מספר חברי מועצת העיר בבחירות אלו הוא 13.

מעיליא
ראש המועצה המקומית המכהן של מעיליא הוא חאתם עראף.

מספר חברי המועצה העומדים לבחירה בבחירות אלו הוא 9.

מעלה אדומים
בני כשריאל, ראש עיריית מעלה אדומים מאז 1992 הודיע ביום העצמאות שקדם לבחירות כי לא יתמודד בבחירות פעם נוספת ובהמשך אישרה הממשלה מינויו לתפקיד שגריר ישראל באיטליה. נכון לאוגוסט 2023, שלושה מתמודדים הכריזו על מועמדותם: סגן ראש העיר גיא יפרח, חבר המועצה אבי רחמים ויו"ר הנהגת ההורים העירונית שלומי ירוחם.

15 המושבים במועצת העיר היוצאת התחלקו בין "כחול לבן" של כשריאל שקיבלה 6 מנדטים, "מעלה ביתנו" שקיבלה 5 מנדטים, רשימה משותפת של "יחד" והבית היהודי שקיבלה שני מנדטים וש"ס שקיבלה שני מנדטים אף היא. גם בבחירות אלו יועמדו לבחירה 15 מושבים.

לקראת הגשת הרשימות הוגשה ליועצת הממשלתית לממשלה בקשה על ידי הארגונים תג מאיר ו"המרכז לנפגעי גזענות" (ארגון מיסודו של המרכז הרפורמי לדת ומדינה) לפסול את רשימת עוצמה יהודית בראשות מוטי פרץ לפי סעיף 39ב לחוק הרשויות המקומיות (בחירות) בגין הסתה לגזענות.

מעלה אפרים
ראש מועצת מעלה אפרים שלמה ללוש ורשימתו הוכרזו ב-2018 כזוכים לאחר שהיו היחידים שהתמודדו בבחירות.

מספר חברי המועצה בבחירות אלו הוא 7.

מעלה עירון
ראש המועצה המקומית מעלה עירון הוא מחמוד ג'בארין, שזו לו קדנציה ראשונה בתפקיד.

11 המקומות במליאת המועצה היוצאת התחלקו בין רשימת "אלנהדה" עם 4 מנדטים, רשימות "אלופאא" ו"שבאב אלופאק" עם שני מנדטים כל אחת ורשימות "אלקראר", "אלאופק אלג'דיד" ו"אלעמל ואלאסלאח" עם מושב אחד כל אחת. בבחירות אלו ייבחרו 13 נציגים למועצה.

בבחירות הבאות יתמודדו מול ראש המועצה המכהן מספר מועמדים ביניהם חסן אגבאריה, איש חינוך, ניהול ארגונים ופעיל חברתי ברמה הארצית והמקומית.

מעלות תרשיחא
ראש העיר מעלות תרשיחא הוא ארקדי פומרנץ, שניצח בסיבוב שני את שלמה בוחבוט שכיהן בתפקיד 42 שנה ברציפות. מולו מתמודדים מוטי בן דוד (רשימת "דרך חדשה") והילה בן-אבו, אליה חבר כמס' 2 חגי וינברג שהיה ראשון המכריזים על מועמדות לראשות העיר.

מספר חברי מועצת העיר בבחירות אלו הוא 15. רשימת הליכוד בעיר מובלת על ידי שמעון ביטון לאחר שהסכמות פנימיות הובילו לביטול הפריימריז. הקהילות החרדיות בעיר יתמודדו תחת רשימה מאוחדת בשם "מעלותי".

מצפה רמון
ראש מועצה מקומית מצפה רמון רוני מרום הודיע כי לא יתמודד לכהונה שלישית. לראשות המועצה מתמודדים פלורה שושן, מי שכיהנה בראשות המועצה עד לשנת 2013, אליה וינטר איש הליכוד, שכיהן כגזבר המועצה ומזוהה עם הגרעין התורני שלה, ודני שטרית, שעומד בראשות רשימת "מצפה מאוחדת".

9 המקומות במליאת המועצה היוצאת התחלקו בין 6 רשימות: "אחדות", "יוזמה ושינוי" ו"כולנו מצפאים" עם 2 מנדטים כל אחת וישראל ביתנו, "מצפה אחת" בראשות פלורה שושן ו"מצפה למצפאים" עם מנדט אחד כל אחת. גם בבחירות אלו ייבחרו 9 מועמדים למועצה.

הפעיל המקומי נדב סילברט הכריז גם הוא על ריצה לראשות המועצה בראש רשימת "אופק למצפה רמון". ב-21 באוגוסט 2023 הכריז על ריצה משותפת עם פלורה שושן, סילברט במקום השני. ב-23 באוגוסט הצטרפה לאיחוד עליזה אוחנה כהן יו"ר "כולנו מצפאים" במקום ה-3. האיחוד רץ תחת מפלגת המחנה הממלכתי.

קורין גולד־מגדים הכריזה על ריצה לראשות המועצה מטעם רשימת "עבור כולנו" יש עתיד, אך ברגע האחרון הסירה את מועמדותה לראשות המועצה.

משהד
ראש המועצה המקומית המכהן של משהד הוא וג'יה סלימאן שנבחר לתפקיד ב-2018 לאחר סיבוב בחירות שני.

מספר חברי המועצה בבחירות אלו הוא 9.

נהריה
ראש עיריית נהריה הוא רונן מרלי שנבחר לראשונה לתפקיד ב-2018 לאחר שהביס את קודמו ג'קי סבג שכיהן בתפקיד מאז 1989.

מספר חברי מועצת העיר בבחירות אלו הוא 17.

בבחירות למועצת העיר תתמודד רשימת הציונות הדתית בראשות חן אלמגור, זאת לאחר שבמועצה היוצאת אין רשימות המייצגות את הציבור הדתי לאומי בעיר.

נוף הגליל
ראש העיר נוף הגליל (נקראה עד יוני 2019 "נצרת עילית") הוא רונן פלוט, שנבחר לראשונה לתפקיד בבחירות מיוחדות ב-2016 והתמודד בשנית ב-2018 כמועמד יחיד כשהוא זוכה לתמיכה של 98.61% מקולות המצביעים. פלוט מתמודד לכהונה נוספת, גם הפעם כמועמד יחיד.

בבחירות 2018 נבחרו למועצה 17 נציגים, מהם 13 לרשימת "נצרת עילית החדשה" בראשות פלוט, 3 לנציגי "הרשימה המשותפת לדו קיום" ואחד לרשימה הדתית "חזית יהודית מאוחדת". גם בבחירות 2023 ייבחרו 17 נציגים למועצת העיר.

נחף
ראש המועצה המקומית המכהן של נחף הוא עבד אל באסט קיס שנבחר לראשונה לתפקיד ב-2018 בסיבוב בחירות שני.

מספר חברי המועצה בבחירות אלו הוא 11.

נס ציונה
ראש עיריית נס ציונה המכהן הוא שמואל בוקסר (רשימת "טוב") שנבחר לראשונה ב-2018, לאחר שגבר על יריבו שחר רובין וזכה בכ-59% מהקולות. מולו מתמודדים סגן ראש העיר נאור ירושלמי, המוביל את רשימת "נס ציונה ירוקה", חבר המועצה עמוס לוגסי והפעילה החברתית גלית אבינועם.

בנובמבר 2021 הודיע חבר המועצה (ולשעבר סגן ראש העיר) שחר רובין שיתמודד גם הוא אך בהמשך הודיע כי הוא פורש מהמירוץ.

מספר חברי מועצת העיר בבחירות אלו הוא 15. בבחירות למועצת העיר יתמודדו המפלגות יש עתיד והמחנה הממלכתי תחת רשימה אחת, בשיתוף עם סיעתו של ראש העיר המכהן שמואל בוקסר.

נצרת
ראש עיריית נצרת עלי סלאם ("אבו מאהר"), ראש רשימת "נאסרתי", מכהן זו קדנציה שנייה בתפקיד.

מוסעאב דוכאן, אשר התמודד על ראשות העיר, נורה ונפצע באורח בינוני במהלך אירועי הירי ב-28 באוגוסט. בעקבות תקרית זו הסיר דוכאן את מועמדותו.

מספר חברי מועצת העיר בבחירות אלו הוא 19.

נשר

ראש העיר נשר המכהן הוא רועי לוי (רשימה עצמאית: "כן לנשר") שנבחר לראשונה לתפקיד ב-2018, מולו מתמודד יו"ר האופוזיציה בעיר שלומי זינו מטעם רשימת "הליכוד".

מספר חברי מועצת העיר בבחירות אלו הוא 13. רשימת מועמדים חדשה היא "נשר מספר אחת" בראשות אסף גפן. גפן נפגש עם שלומי זינו נציג הליכוד מתוך מטרה לכונן שיתוף פעולה. בנשר הופצו פרסומים שונים ברחבי העיר של אסף גפן, שבהן טען שהוא משתף פעולה עם רשימת רועי לוי. בעקבות כך סיעת "כן לנשר" עתרה לבית המשפט שקבע, שאין לתלות פרסומים מטעים בעיר.

נתיבות
ראש עיריית נתיבות הוא יחיאל זוהר (הליכוד), המכהן בתפקיד מאז 1989, אם ייבחר צפוי זוהר להיות ראש העיר שמכהן הכי הרבה שנים בישראל (39), מולו מתמודד עורך הדין טל-שלמה אדרי ברשימת "נתיבות של כולנו"

בבחירות 2018 נבחרו למועצה 15 נציגים, מהם 5 לרשימת "התאחדות בני התורה נתיבות", 4 לרשימת "הליכוד" בראשות זוהר, 2 לרשימת "דרך ארץ", 2 מרשימת "אחדות ביחד", ונציג יחיד מ"נתיבות ביתנו" ו"כולנו נתיבות" כל אחת.

נתניה
ראש העירייה המכהנת, מרים פיירברג מרשימת "נתניה אחת", המכהנת בתפקיד ברציפות מאז 1998, הכריזה על התמודדות לקדנציה שישית. חברי המועצה אפרים בולמש ("נתניה חופשית באמת", שנתמכה על ידי מפלגת העבודה), טלי מולנר ("פעימה חדשה") ואבי סלמה (שנבחר מטעם סיעתה של ראש העירייה פיירברג, "נתניה אחת") הודיעו כי יתמודדו על ראשות העיר. ח"כ סימון דוידסון החל בהכנות להתמודדות לראשות העיר.

27 המושבים במליאת המועצה היוצאת התחלקו בין 12 סיעות שונות. הגדולה ביניהן היא סיעת "נתניה אחת", לה 6 מושבים במועצת העיר. בבחירות הקרובות נוספו 2 מושבים ולמועצת העיר ייבחרו 29 נציגים.

סאג'ור
ראש המועצה המקומית המכהן של סאג'ור הוא ג'בר חמוד שזכה בקדנציה נוספת ב-2018 לאחר שגבר על יריבו העיקרי ב-10 קולות בלבד.

מספר חברי המועצה בבחירות אלו הוא 9.

סביון
מוטי לנדאו מרשימת "סביון לתושביה" מכהן כראש המועצה המקומית סביון מאז 2013. על ראשות המועצה מתמודדת לינדה אשכנזי בנישו מטען רשימת "סביון שלנו".

9 המקומות במליאת המועצה היוצאת התחלקו בין "סביון לתושביה בראשות מוטי לנדאו" שזכתה ב-5 מנדטים וברוב מוחלט במועצה ורשימות "סביון שלנו" בראשות דורון ויסברוד ו"בעד סביון" בראשות דפנה שפיגלמן שזכו ב-2 מנדטים כל אחת. גם בבחירות אלו ייבחרו 9 מנדטים למליאת המועצה.

סח'נין
ראש עיריית סח'נין הוא ספואת אבו ריא איש חד"ש, שנבחר לראשונה לתפקיד ב-2018 כשגבר על קודמו מאזן גנאים, המשמש מאז 2021 כחבר הכנסת.

15 המושבים במועצה היוצאת מייצגים 3 רשימות שזכו בשני מנדטים ו-9 רשימות שזכו במנדט בודד. גם בבחירות אלו ייבחרו 15 מושבים למועצה.

ע'ג'ר
במועצה מקומית ע'ג'ר (רג'ר), הנמצאת בחלקה בשטח לבנון, לא צפויה להתקיים מערכת בחירות של ממש בהמשך לנוהג שקיים במועצה מאז כיבושה על ידי ישראל ותחילת הבחירות שם, לפיה מוגשת לבחירה רשימה אחת ומועמד אחד לראשות המועצה(7). בתחילה עמד בראש המועצה, סלמאן חטיב, ששימש מוכתר הכפר בימי השלטון הסורי, עד שהוחלף ב-2003 על ידי אחיינו אחמד פתאליוהוכרז כראש המועצה בכל מערכות הבחירות מאז.

מספר חברי המועצה בבחירות אלו הוא 7.

עומר
פיני בדש מכהן כראש המועצה המקומית עומר ברציפות מאז 1990 והודיע ביולי 2023 כי הוא פורש מהתפקיד ולא יתמודד לקדנציה נוספת. בבחירות 2018 ניצח בדש את סימה כחלון בהפרש של 87 קולות בלבד. כחלון הודיעה כי תתמודד פעם נוספת על ראשות המועצה. ארז בדש, אחיינו של פיני, המשמש כראש מועצת נאות חובב, הכריז ביוני על התמודדות בבחירות. גם היזם יוסי כהן הכריז על התמודדות.

9 המושבים במליאת המועצה מתחלקים בין 3 סיעות: סיעת "עומר בתנופה" של ראש המועצה בדש עם 4 מושבים, סיעת "עומר יכולה יותר" שגם לה 4 מושבים וסיעת "עומר שלנו" עם מושב אחד. גם בבחירות אלו ייבחרו 9 מושבים למועצה.

עיילבון
סמיר אבו זייד מכהן כראש המועצה המקומית עיילבון, לאחר שניצח ב-2018 את קודמו ג'ריס מטר.

מספר חברי המועצה בבחירות אלו הוא 9.

עילוט
בראשות מועצת עילוט עומד אבראהים אבו ראס.

מספר חברי המועצה בבחירות אלו הוא 9.

עין מאהל
ראש מועצה מקומית עין מאהל הוא אחמד חביבאללה שנבחר לתפקיד ב-2018.

מספר חברי המועצה בבחירות אלו הוא 11.

עין קנייא
עין קנייא היא אחת מארבע המועצות המקומיות הדרוזיות ברמת הגולן בהם כיהנו מאז כיבוש הגולן ב-1967 ועד 2018 תושבים שקיבלו כתב מינוי ורק מ-2018 התקיימו בהן בחירות. בטרם הוכרז על חרם על הבחירות ב-2018 נרשמו להתמודדות על ראשות המועצה 5 מועמדים ו-5 רשימות התמודדו על 7 המקומות במועצה היוצאת. לאחר ההכרזה על חרם בחירות פרשו כמעט כל המועמדים וואיל מוגרבי, שנותר יחיד ברשימתו "סאוא" קיבל 20 קולות וגבר על סמירה רדא עמראן שקיבלה את קולה בלבד. גם במועצה הנכנסת 7 מקומות לבחירה.

עכו
שמעון לנקרי (סיעת "פז"), המכהן כראש עיריית עכו מאז 2003, הודיע בנובמבר 2022 שלא יתמודד לקדנציה חמישית בתפקיד. אוהד שגב, אשר כיהן כמנכ"ל עיריית חיפה בשנים 2020–2022, יתמודד על ראשות העיר מטעם סיעת "פז" של ראש העיר היוצא והוא נתמך על ידי מפלגות הליכוד וישראל ביתנו. מולו יתמודד עו"ד עמיחי בן שלוש. אריק ברמי, שהתמודד תחילה על התפקיד, הודיע ביוני על פרישה מהמירוץ.

מספר חברי מועצת העיר בבחירות אלו הוא 17.

עמנואל
ראש מועצה מקומית עמנואל הנוכחי הוא אליהו גפני, איש אגודת ישראל.

במועצה היוצאת כיהנו 9 חברי מועצה. מטעם ש"ס, "רשימת התורה המאוחדת" ו"חינוך עם נשמה" מכהנים שני נציגים ומטעם רשימות סיעת טוב, "קהילת החסידים וברסלב בעמנואל" וחב"ד עמנואל מכהן נציג אחד. סיעתו של ראש המועצה הנכנס לא עברה את אחוז החסימה וגפני מכהן, בהתאם לחוק, כחבר עשירי במועצת העיר. גם בבחירות אלו ייבחרו 9 מושבים למועצה.

עספיא
בראש מועצה מקומית עספיא (עוספיה) עומד בהיג' מנסור שנבחר לתפקיד ב-2018. מולו מתמודדים איש העסקים חיר כיוף ומוניב סאבא.

11 המושבים במועצה היוצאת מייצגים 11 רשימות מועמדים שונות. תנועת עוספיה אלהדף הודיעה כי תציב מועמדים מטעמה.

עפולה
ראש עיריית עפולה המכהן הוא אבי אלקבץ מסיעת "עפולה אחת" שנבחר לכהונה שנייה ב-2018 בפער של 600 קולות מקודמו יצחק מירון ("תנופה לעפולה"), שניצח אותו בבחירות הקודמות וכיהן בתפקיד בין השנים 2013–2018. אלקבץ ומירון צפויים להתמודד פעם נוספת (מירון הכריז רשמית על התמודדות נוספת בספטמבר 2022) ומולם יתמודדו גם פרופ' רמי יוסף מסיעת "יחד ננצח", חבר המועצה שלמה מליחי (סיעת "עוצמה" בבחירות הקודמות ונציג הליכוד בבחירות אלו) ועו"ד דב הירש.

במועצת העיר היוצאת היו 17 מקומות, עלייה מ-15 בבחירות 2013, מספר מקומות שנותר בעינו בבחירות 2023.

עראבה
ראש עיריית עראבה המכהן הוא עומר ואכד שנבחר לראשונה לתפקיד ב-2018.

מספר חברי מועצת העיר בבחירות אלו הוא 15.

ערד
ראש עיריית ערד המכהן הוא ניסן בן חמו מסיעת "עתיד חדש לערד" שנבחר לראשונה בבחירות מיוחדות ב-2015 ובשנית ב-2018.

מועצת העיר היוצאת כללה 15 נבחרים ומספר זהה ייבחר בבחירות אלו.

ערערה
ראש המועצה המכהן בערערה הוא מודר יונס שנבחר מחדש לתפקיד ב-2018 בסיבוב השני, לאחר סיבוב ראשון בו התמודדו 7 מועמדים.

בבחירות 2018 התמודדו 19 רשימות על 13 המקומות במועצה, מתוכן עברו 8 את אחוז החסימה. רשימת "אלתדאמון אלוטני" קיבלה 3 מנדטים, רשימות "אלנהדה" ו"אלאמל ואלאסלאח" זכו בשני מנדטים ורשימות "אלדמיר ואלאמל", "אלרוחה", "אלופאק", "אלסלאם א", "אלתקוה" ו"אלצדק" זכו במנדט אחד. גם בבחירות אלו ייבחרו 13 נציגים למועצה.

ערערה בנגב
ראש המועצה המקומית ערערה בנגב המכהן הוא נאיף אבו עראר.

מספר חברי המועצה בבחירות אלו הוא 13.

פוריידיס
ראש מועצה מקומית פוריידיס המכהן הוא איימן מרעי, שנבחרו לראשונה ב-2018.

11 מושבי מליאת המועצה התחלקו בין 7 רשימות. רשימות "אלעדל ואלאסלח" בראשות מוחמד מרענה ו"אלעילם ואלאימאן" בראשות ראש המועצה הקודם אחמד בריה זכו ב-3 מושבים כל אחת, ורשימות "אלאיכלאס", "אלבר ואלתקוא", "אלנהדה ואלחק" ו"אלנור" זכו במנדט כל אחת. רשימתו של מרעי לא נבחרה למועצה והוא נחשב על פי חוק לחבר המועצה ה-12. גם בבחירות אלו ייבחרו 11 נציגים למועצה.

פסוטה
ראש המועצה המקומית פסוטה אדגאר דכואר נבחר ב-2018 לכהונה נוספת.

מספר חברי המועצה בבחירות אלו הוא 9.

פקיעין (בוקייעה)
ראש המועצה המקומית פקיעין סויד סויד נבחר ב-2018 לכהונה נוספת.

מספר חברי המועצה בבחירות אלו הוא 9.

פרדס חנה-כרכור

ראש המועצה המקומית פרדס חנה-כרכור היא הגר פרי יגור, ראש סיעת בשבילנו, שנבחרה לראשונה בבחירות 2018 לאחר שניצחה בסיבוב שני את ראש המועצה אלדד בר כוכבא ראש "הרשימה העצמאית". בינואר 2023 הודיע בר כוכבא כי יתמודד פעם נוספת על ראשות המועצה. בדצמבר 2022, הודיע חבר המועצה אביעד סיני מטעם סיעת "בשבילנו" שפרש מהקואליציה ביולי אותה שנה, על הקמת תנועה מקומית חדשה והתמודדות על ראשות העיר מטעמה. יו"ר האופוזיציה אייל כגן וחבר המועצה יוני חכימי הודיעו גם הם על התמודדות לראשות המועצה.

במועצה היוצאת 15 מושבים: "בשבילנו" עם 4 מנדטים, "הרשימה העצמאית", "טוב במושבה" ו"הרשימה הדתית המאוחדת" עם 2 מנדטים כל אחת ו-5 רשימות עם מנדט יחיד: "הרשימה החברתית מעודה אפרים", "חייבים לשנות", הבית היהודי, "מושבה אחת" ו"רשימת אזרחים ותיקים". גם בבחירות אלו ייבחרו 15 נציגים למועצה. רשימה חדשה בבחירות אלו היא יש עתיד בראשות אלון מרחב.

פרדסיה
ראש המועצה המקומית פרדסיה טל גורקי מכהן בתקופת כהונה שנייה.

מספר חברי המועצה בבחירות אלו הוא 9.

פתח תקווה 
ראש עיריית פתח תקווה, רמי גרינברג, מתמודד בבחירות אלו, כמו בקודמות, הן לראשות העיר והן למועצה עם רשימה עצמאית, "התאחדות". בבחירות הקודמות, גרינברג ניצח את ראש העיר המכהן איציק ברוורמן ו-3 מועמדים נוספים בסיבוב אחד בבחירות לראשות העיר, והוביל את רשימתו למספר המושבים הגבוה ביותר במועצה עם 5 מנדטים. בבחירות לראשות העיר, מתמודדים נגד גרינברג יושב ראש האופוזיציה וראש העיר לשעבר אורי אהד, פעיל הימין הדתי הצעיר אור ברק, המשנה לראש העיר אורנה דוידאי וחבר המועצה ומתנגדו החריף של גרינברג גנאדי בורשבסקי.

בבחירות הקודמות למועצת העיר, שמספר חבריה עלה אז מ-27 ל-29, קיבלה סיעת "התחדשות" של ראש העיר הנכנס גרינברג 5 מנדטים והייתה לסיעה הגדולה ביותר, סיעות "יש עתיד" בראשות רון כץ ו"ש"ס" בראשות אוריאל בוסו קיבלו שתיהן 4 מנדטים, סיעות "אכפ"ת בראשות ברוורמן", "הביצועיסטים" בראשות אורי אהד ו"הבית היהודי" בראשות איציק דיעי קיבלו כל אחת 3 מנדטים, סיעות "מחוברים", "מצטיינים עם גנאדי" ו"יהדות התורה" קיבלו כל אחת שני מנדטים וסיעת "הליכוד" בראשות משה משה, שראש הממשלה בנימין נתניהו לא תמך בה וקרא לבחור אך ורק בגרינברג ובסיעתו, קיבלה מנדט אחד בלבד.

בבחירות אלו ייבחרו בשנית 29 חברים למועצה. צביקה וישנגרד, חבר הנהלת העיר מטעם סיעת "הבית היהודי" וראש האגף לתרבות יהודית במועצה היוצאת, יוביל רשימה מאוחדת של "הציונות הדתית" (המיתוג מחדש של "האיחוד הלאומי – תקומה") והבית היהודי בבחירות. רשימת "עוצמה לפתח תקווה", המתמודדת מטעם מפלגת עוצמה יהודית תתמודד בראשות גילה בן נאים, ששימשה כחברת מועצה בטעם הבית היהודי בשנים 2018–2021.
בנוסף רשימת "חוזה חדש" בראשות בת חן סולמי תתמודד למועצת העיר. משה משה, שנבחר למועצה הקודמת בראש רשימת הליכוד, מוביל בבחירות אלו רשימה משותפת לרשימתו "אחדות" ולרשימת "כח צעיר" בראשות נדיב ורסנו. תתמודד רשימת "יהדות התורה", איחוד של המפלגות החרדיות "דגל התורה" ו"אגודת ישראל".

צפת
ראש עיריית צפת שוקי אוחנה, איש הליכוד, שנבחר לראשונה לתפקיד ב-2018 לאחר סיבוב שני, מתמודד לבחירה חוזרת. מולו מתמודדים שלום אלבז - בעלים של חברת אסטרטגיה ויחסי ציבור ששימש בעבר כעוזר של מנכ"ל עיריית צפת. יוסי קקון - לשעבר מנכ"ל עיריית רכסים ואיש מפלגת ש"ס, משמש כמועמד חלק מהסיעות החרדיות לראשות העיר ונתמך בידי מפלגות ש"ס, דגל התורה ואגודת ישראל, ציון טויטו - חבר מועצת העיר לשעבר. בהמשך הודיע על פרישה מהמרוץ, יוחאי עזרא - חבר המועצה מטעם סיעת הבית היהודי המקומי שבהמשך הסיר את מועמדותו והביע עם שוקי אוחנה יחד עם הצבת רשימה עצמאית שלו. ארקדי ברסט - סגן ראש העיר ומחזיק תיק הקליטה, איש מפלגת ישראל ביתנו, מתמודד אף הוא לראשות העיר.

מספר חברי מועצת העיר בבחירות אלו הוא 15 כבעבר.

חלק מנציגי הציבור החרדי בעיר בחרו ביוסי קקון מנכ"ל עיריית רכסים, כמועמד מוסכם לראשות העיר, והוא יתמודד בראשות סיעת שס המקומית לצד חברי המועצה יוסי גלנט וישי כהן, ובתמיכת נציגי דגל התורה ואגודת ישראל וחב"ד המקומיים.

לקראת בבחירות אלו נציג מפלגת יחד העם איתנו דודי כהן היה צפוי להתאחד עם סיעת שס המקומית, ובכך להפוך לסייעה הגדולה ביותר במועצה, אולם איחוד זה לא יצא לפועל.

המועמד החרדי העצמאי שהתמודד בעבר לראשות העיר ואף זכה במושב אחד למועצה אליעזר לזר הודיע כי יתמודד שוב למועצה.

נציג מפלגת אגודת ישראל מטעם סיעת שלומי אמונים המקומית נחמן גלבך שכהן גם כיו"ר האופוזיציה, והפסיד לראש העיר המכהן שוקי אוחנה בסיבוב שני בבחירות הקודמות, יתמודד פעם נוספת למועצה ויתמוך ביוסי קקון לראשות העיר.

נציגי מפלגת דגל התורה המקומית בראשות חבר המועצה ישראל סברדלוב יתמודדו פעם נוספת לאחר שהתפצלו מנציג מפלגת יחד העם איתנו דודי כהן.

רשימת חב"ד המקומית תתמודד שוב למועצת העיר לאחר שבשני מערכות הבחירות האחרונות זכתה לשני מושבים במועצה ולמספר הקולות הרב ביותר, סיעת חב"ד הודיעה על תמיכתה לראשות העיר בשוקי אוחנה. אך בהמשך עברו לתמוך במועמד יוסי קקון.

רשימת הליכוד המקומית תתמודד למועצה עם ראש העיר המכהן שוקי אוחנה וסגנו הנוכחי שלמה חדד, ונציג הצעירים מיק סעדה אחיינו של חבר הכנסת משה סעדה.

נציג מפלגת הציונות הדתית המקומית יותם קארו, הכריז כי יתמודד פעם נוספת למועצת העיר, הרשימה אף זוכה לתמיכתו של רב העיר הרב שמואל אליהו.

מועמדים נוספים למועצה הם ארקדי ברסט (ישראל ביתנו) ויקי אלקבץ (המחנה הממלכתי), וכן המתמודד לשעבר לראשות העיר תמיר סבן.

קדומים
ראש מועצת קדומים חננאל דורני המכהן בתפקיד מאז 2007 הודיע במאי 2023 על פרישה מתפקידו ותמיכה בעוזאל ותיק, ששימש עד אז כמנהל אגף במשרד הפנים. מול ותיק מתמודדים אלון פרבשטיין ואליענה זילברמן.

מספר חברי מועצת העיר בבחירות 2018 ובבחירות 2023 עומד על 9.

קדימה-צורן
ראשת המועצה המקומית קדימה-צורן היא קרן גרין שזכתה לראשונה בתפקיד בסיבוב השני. יריבה בבחירות הקודמות, יצחק גולברי שהיה ראש המועצה בשנים 2003 - 2013, חבר אליה הפעם לרשימה משותפת. מולה מתמודד תומר יעקב חבר מועצה, עו"ד אושיק קהלני ודנית ברביבאי.

מספר חברי המועצה בבחירות אלו הוא 13.

קלנסווה
ראש המועצה המקומית קלנסווה עבד אל באסט סלאמה נבחר בסיבוב השני לתקופת כהונה נוספת.

מספר חברי המועצה בבחירות אלו הוא 13.

קצרין

בראשות המועצה המקומית קצרין עומד דימי אפרצב, לו זו קדנציה שנייה בתפקיד.

9 המושבים במועצה היוצאת התחלקו בין רשימות "הקצרינעים" בראשות אפרצב ו"קצרין תנצח" עם ארבעה מנדטים כל אחת ורשימת "יחד למען אחדות קצרין" עם המנדט התשיעי. גם בבחירות אלו צפויים להיבחר 13 נציגים.

קריית אונו
ישראל גל ("הרשימה המאוחדת"), ראש עיריית קריית אונו, מכהן זו תקופת הכהונה השנייה לאחר שגבר על 3 מתחרים אחרים ב-2018. 4 מועמדים הודיעו על התמודדות מולו: ליאת גרוסמן תמיר, שכיהנה 7 שנים כיועצת למעמד האישה בעיריית קריית אונו וכן בתפקיד הממונה למניעת אלימות סמים ואלכוהול בעיר ומתמודדת מטעם רשימת "חוזה חדש", מיכל רוזנשיין מתמודדת מטעם מפלגת יש עתיד, שכיהנה כמנהלת אגף השירות בעירייה יוסי נשרי, ראש העיר לשעבר ושי דבורה, עו"ד בהכשרתו שהיה חבר מועצה בעבר. בהמשך הודיע שי דבורה על הסרת מועמדותו ותמיכתו במועמדת מיכל רוזנשיין.

מספר חברי מועצת העיר בבחירות אלו הוא 15.

קריית ארבע
ראש מועצת קריית ארבע הוא אליהו ליבמן שנבחר לראשונה ב-2018 לאחר שניצח את קודמו כבר בסיבוב הראשון.

ליבמן הודיע שלא יתמודד לכהונה נוספת.

הכריזו על התמודדותם: חבר המועצה אליעזר רודריג, ראש המועצה הקודם מלאכי לוינגר, חבר המועצה ישראל ברמסון (שהתמודד בבחירות הקודמות אך פרש וחבר לאליהו ליבמן) וחיים פרג. יחזקאל חסון הכריז על מועמדותו, אך פרש וחבר למועמד ישראל ברמסון.

מספר חברי המועצה בבחירות אלו הוא 9.

קריית אתא
יעקב פרץ, המכהן בתפקיד ראש העירייה מאז שנת 1996, נבחר בבחירות ב-2018 לאחר שהיה מתמודד יחיד על התפקיד. מולו תתמודד חברת המועצה ויו"ר האופוזיציה הילה שלם (סיעת "הילה שלם והתושבים"), שזכתה בבחירות הקודמות בשלושה מנדטים בבחירות למועצה.

מספר חברי מועצת העיר בבחירות אלו הוא 17.

קריית ביאליק
ראש העירייה, אלי דוקורסקי, שנבחר לראשונה ב-2008, נבחר כמועמד יחיד לראשות העיר. גם עו"ד מימון פאר הכריז על התמודדותו לראשות העיר יחד עם רשימה חדשה.

מספר המושבים במועצת העיר היוצאת ובמועצה הנכנסת הוא 15.

קריית גת
אבירם דהרי, המכהן כראש עיריית קריית גת מאז 2003, נבחר ב-2018 לתקופת כהונה נוספת ברוב של 51%. באפריל 2022 הודיע חבר המועצה יקיר שינדלר שזכה ל-30% בבחירות הקודמות כי בכוונתו להתמודד נגד אבירם דהרי ברשימה משותפת עם שי זולדן שזכה ל-15% בבחירות הקודמות. כפיר סויסה מנכ"ל משרד התרבות והספורט, פרש מתפקידו ביוני 2023 כדי להתמודד על ראשות העיר. ביולי 2023 החליטה הוועדה המוניציפלית של הליכוד לתמוך בכפיר סויסה. דהרי עתר לבית הדין של המפלגה ובית הדין קבע על קיום פריימריז בסניף המקומי. הפריימריז התקיימו ב-15 באוגוסט ובסופם דהרי ניצח את סויסה.

מספר המושבים במועצת העיר היוצאת ובמועצה הנכנסת הוא 17.

קריית טבעון
ראש המועצה המקומית קריית טבעון הוא עידו גרינבלום שנבחר לתפקיד ב-2018 בסיבוב שני.

מספר חברי המועצה בבחירות אלו הוא 13.

קריית ים
ראש עיריית קריית ים המכהן הוא דוד אבן צור שנבחר לראשונה לתפקיד ב-2013, בבחירות 2023 מולו מתמודד לראשות העיר אמיר ווסקו. את רשימת הציונות הדתית יוביל דוד נמר.

מספר המושבים במועצת העיר היוצאת ובמועצה הנכנסת הוא 15.

קריית יערים
לקראת בחירות 2018 למועצת קריית יערים (טלז סטון) התאחדו או פרשו הסיעות השונות במועצה והוגשה רק רשימה אחת בראשות ראש המועצה אברהם רוזנטל, המכהן בתפקיד משנת 1996, ואחריו ברשימה יצחק רביץ. ראש המועצה והרשימה הוכרזו בנבחרים אך בטרם נכנסה המועצה החדשה לתוקף נפטר רוזנטל מדום לב. רביץ מונה לממלא מקום עד לבחירות המיוחדות ב-9 בינואר 2019 בהן ניצח רביץ את המועמד העצמאי יענקי פלאי.

מספר המושבים במועצה היוצאת ובמועצה הנכנסת הוא 9.

קריית מוצקין
חיים צורי מסיעת "מוצקין נטו" מכהן כראש העיר קריית מוצקין מאז 1993 והצהיר על כוונותיו להמשיך ולהתמודד חרף החלטת מחלקת הסייבר בפרקליטות המדינה מ-6 ביוני 2022 להגיש כנגדו כתב אישום בחשד לעבירות שוחד ופגיעה בפרטיות, בכפוף לשימוע. כתב האישום הוגש במרץ 2023. מועמד נוסף הוא ציקי אבישר ("רוח חדשה במוצקין"), המכהן כראש האופוזיציה.

מספר המושבים במועצת העיר עלה מ-15 במועצה היוצאת ל-17 במועצה הנכנסת.

קריית מלאכי
ראש העירייה המכהן של קריית מלאכי, אליהו (ללו) זוהר ("הבית היהודי"), נבחר ב-2018 לכהונה שנייה בתפקיד. הודיע כי בכוונתו להתמודד לקדנציה שלישית ב-2023. הוא ירוץ מטעם מפלגת הציונות הדתית בראשות בצלאל סמוטריץ'. מולו צפוי להתמודד ראש האופוזיציה במועצת העיר היוצאת ויו"ר סיעת הצעירים, אליאור עמר. הוא ירוץ באופן עצמאי.

בבחירות 2018 התחלקו 13 המושבים במועצת העיר התמודדו עשר רשימות, מתוכן נבחרו שבע: רשימת "הבית היהודי" ורשימת "התאחדות הספרדים אהבת ישראל חב"ד" זכו ב-3 מושבים כל אחת. רשימת "צעירים 2018" ורשימת "התקווה לעידן חדש" זכו בשני מנדטים כל אחת. רשימת "קריה אחת", איחוד של הקהילה האתיופית ומפלגת העבודה, רשימת "הכח לתושבים" ורשימת "הליכוד" זכו במנדט אחד כל אחת. בבחירות אלו מספר המושבים במועצת העיר יעלה ל-15.

קריית עקרון
ראש המועצה המקומית קריית עקרון המכהן הוא חובב צברי, לו זו קדנציה שנייה בתפקיד. מאיר בלעיש, לשעבר ממלא מקום ראש עיריית בית שמש, הודיע על התמודדותו לראשות המועצה.

מספר חברי המועצה בבחירות אלו הוא 11.

קריית שמונה
ראש עיריית קריית שמונה הוא אביחי שטרן שניצח את קודמו ניסים מלכה בסיבוב הבחירות השני. מולו יתמודדו עו"ד אביבה ויצמן זריהן, חבר מועצת העיר אלי זעפרני וסגן ראש העיר אופיר יחזקאלי.

מספר חברי מועצת העיר בבחירות אלו הוא 13.

קרני שומרון
ראש המועצה המכהן של קרני שומרון הוא יגאל להב לו זו כהונה שנייה בתפקיד, להב הודיע כי יתמודד לקדנציה שלישית ומולו מתמודד יהונתן קוזניץ ברשימת "דורות".

מספר חברי המועצה בבחירות אלו הוא 11.

ראמה
ראש המועצה המקומית ראמה המכהן, שאוקי לטיף, התמודד ב-2018 כמועמד יחיד וזכה לתמיכה של 87.61% מהקולות.

מספר חברי המועצה בבחירות אלו הוא 9.

ראש העין 
ראש העירייה המכהן של ראש העין הוא שלום בן-משה, שנבחר לראשונה בסיבוב בראשון ב-2013 ובשנית ב-2018, אז נזקק לסיבוב השני כדי לנצח. בספטמבר 2023 החליט שלא להתמודד לקדנציה נוספת. המתמודדים על ראשות עיריית ראש העין הם: חבר המועצה עומר רצון, אל"ם רז שגיא, אשר התמודד נגד בן משה ב-2018, עורך הדין ישי אדוארד רני גבריאל, חבר המועצה לשעבר עו"ד נתנאל אחרק וכן סגנית ראש העיר לשעבר סיגל שיינמן מטעם סיעת "ראש העין מתקדמת".

מספר חברי מועצת העיר בבחירות אלו הוא 19.

ראש פינה
ראש מועצת ראש פינה הנוכחי הוא מוטי חטיאל שזכה לראשונה בתפקיד בבחירות 2018, בהם ניצח בסיבוב השני. נכון לתחילת אוגוסט 2023 אין מתמודד נגד חטיאל.

אילה דקל שטיינר, הודיעה שתתמודד על ראשות המועצה אך בהמשך פרשה מהמירוץ בשל אתגר בריאותי.

מספר חברי המועצה עלה בבחירות 2018 מ-7 ל-9 מושבים, מספר שנותר בעינו גם בבחירות אלו.

ראשון לציון
בראשות עיריית ראשון לציון עומד רז קינסטליך (סיעת "רק ביחד", שהיא איחוד סיעות בין סיעתו של קינסטליך, "הירוקים + הצעירים" וסיעת "דרך חדשה" בראשות סגנית ומ"מ ראש העיר, ליאל אבן-זהר), אשר ניצח בבחירות 2018 בסיבוב השני את דב צור, אשר כיהן כראש העיר בין השנים 2008–2018. צור הודיע בסוף מאי 2023 כי לא יתמודד פעם נוספת על ראשות העיר.

בתחילת חודש אוגוסט הודיע המשנה לראש העיר ומחזיק בתיק התחבורה איציק אבשלומוב על התמודדות לראשות העיר והקמת רשימה חדשה למועצת העיר "ראשון אחרת".מנגד, קינסטליך זוכה לתמיכה רחבה מרשימות אשר צפויות להתמודד. ביניהן: רשימה בראשות חבר המועצה איתן שלום, רשימת "ראשונים" בראשות סגן ראש העיר מקסים בביצקי, ישראל ביתנו, רשימת "ראשון בכיוון הנכון" בראשות אייל מושיוב שכיהן בעבר כמשנה לראש העיר בתקופת דב צור, סיעת הליכוד המקומית בראשות המשנה לרה"ע יוסי חממי כשאחריו ברשימה חבר המועצה מן האופוזיציה דורון אוזן, רשימת "ראשון אחת" בראשות סגן ומ"מ ראש העיר מוטי עג'מי (שנתמכת על ידי מפלגת העבודה), רשימת "פז" בראשות חבר המועצה הוותיק אסף דעבול, סיעת "מאמינים בראשון" בראשות חבר המועצה שמואל ג'מיל יחד עם סיעת "הציונות הדתית" בראשות חבר המועצה נועם חדד.

מועצת העיר היוצאת והנכנסת מונות 29 מושבים.

רהט 
ראש העירייה המכהן ברהט הוא עטא אבו מדיגם, שנכנס לתפקיד בנובמבר 2022, בעקבות הסכם רוטציה שנחתם על רקע משבר קואליציוני שאירע ב-2019.

במועצת העיר היוצאת היו 17 מקומות ובבחירות אלו עלה מספרן ל-19.

רחובות
רחמים מלול, המכהן כראש עיריית רחובות מאז מרץ 2009 מטעם הליכוד, ונבחר ב-2018 לתקופת כהונה נוספת כמועמד יחיד עם תמיכה של 63.16%, הודיע על כוונתו להתמודד גם ב-2023, אך במסגרת רשימה עצמאית חדשה בשם "אחדות". מולו יתמודדו ראש סיעה עצמאית "רחובותי" וסגן ראש העיר לשעבר מתן דיל שנתמך על ידי תקווה חדשה, סגן ראש העירייה יניב מרקוביץ' בסיעה עצמאית "כחול לבן-רחובות" נתמך על ידי חוסן לישראל, העבודה וישראל ביתנו. זהר בלום, מחזיק תיק החינוך בעירייה בסיעה עצמאית "החינוך בראש" נתמך על ידי יש עתיד ורשימה עצמאית חדשה בשם "חוזה חדש".

מועמד נוסף שהיה אמור להתמודד והסיר את מועמדותו הוא הפעיל החברתי אפרים קפרא, במסגרת רשימה חדשה בשם "קולנו", לאחר שניסה להתמודד ב-2018 אך נפסל.

חבר המועצה אביב איטח עומד בראשות רשימת הליכוד בעיר, ממנה פרש כאמור ראש העיר רחמים מלול. חבר המועצה יניב שרעבי עומד בראשות רשימת "לב" למועצה ונתמך על ידי הליכוד. חברת המועצה איטל בציר אלשיך עומדת בראשות רשימת "רחובות חופשית" חברה ביחד עם חבר המועצה לשעבר שוקי קרומר שהודיע שיתמודד בראש רשימה חדשה בשם "הבית של האזרחים הוותיקים והתרבות" ונתמכים על ידי מרצ. חבר המועצה וסגן ראש העיר אמיתי כהן עומד בראשות רשימת "הבית של כולנו" ונתמך על ידי הציונות הדתית. חבר המועצה פנחס הומינר עומד בראשות רשימה עצמאית נתמך על ידי אגודת ישראל. חבר המועצה אלדד גדסי, לשעבר ראש המועצה הדתית ברחובות, עומד בראשות רשימת ש"ס בעיר המתמודדת עצמאית. אפי בן-גד עומד ברשימה עצמאית בראשות רשימת דגל התורה בעיר. אריה ליפסקר עומד בראשות רשימת חב"ד בעיר.

מספר חברי מועצת העיר עלה ב-2018 מ-23 ל-25, מספר שנותר בעינו גם בבחירות אלו.

ריינה
ראש מועצה מקומית ריינה הוא ג'מיל בסול.

מספר חברי המועצה בבחירות אלו הוא 13.

רכסים
מועצה מקומית רכסים שהייתה בעבר בעלת אוכלוסייה מעורבת, עברה תהליך התחרדות מואץ, בעקבותיו רוב מוחלט של חברי המועצה המכהנים כיום הם חרדים המיוצגים ברשימת "שי" המשותפת למפלגות דגל התורה וש"ס. זהות מועמדה לראשות המועצה נקבע בהסכם רוטציה בין המפלגות, ולפי הסכם זה ראש המועצה המכהן, נציג ש"ס דן כהן - אמור להיות מוחלף בשנית על ידי נציג דגל התורה יצחק רייך.
למרות ההסכם שהחזיק 20 שנה, מפלגת ש"ס הארצית בראשות היו”ר אריה דרעי החליטה להריץ מועמד משלה גם במקומות בהם היה לה הסכם חתום עם יהדות התורה, (כתוצאה מהפרת ההסכם מצד תנועת דגל התורה בעיר אלעד.) ש”ס מריצה את מוטי ויזגן כמועמד מטעמה לראשות המועצה שיתמודד מול יצחק רייך, סגן ומ”מ ראש הרשות הפורש דן כהן.

מלבד ש”ס ודגל התורה, למועצה מתמודדת גם רשימת ’רכסים שלי’, איחוד של מפלגות הבית היהודי והליכוד במקום, בראשות שלום המאירי נציג הליכוד הוותיק ביישוב.

מספר המושבים במועצה הוא 11.

רמלה
ראש עיריית רמלה, המכהן, מיכאל וידל, איש הליכוד, מתמודד בשלישית לאחר שנבחר לראשונה בבחירות מיוחדות ב-2017. בינואר 2023, חבר המועצה מהאופוזיציה, הראל שוהם הודיע על התמודדותו לראשות העיר.
גם ראש העיר בעבר, יואל לביא, הכריז שוב על התמודדות לתפקיד. באוגוסט 2023 הכריזו סגן ראש העיר אברהם דז'ורייב (סיעת הרמלאים) על התמודדותו לראשות העיר. כמו כן, הזמר בני אלבז על הודיע על התמודדותו לראשות העיר.

מספר חברי המועצה הנבחרים עלה בבחירות 2018 מ-17 ל-19 ונשאר בעינו בבחירות אלו. בבחירות מתמודד גם עו"ד רונן רוטשטיין העומד בראש סיעת "רמלה אחרת". אורלי ארביב, המשנה לראש העיר ומי שהייתה מס' 2 בליכוד ברמלה, פרשה מהסיעה והיא מתמודדת למועצה בראש רשימת "אור עולה ברמלה".

רמת גן 
ראש העירייה המכהן של רמת גן הוא חבר הכנסת והשגריר לשעבר כרמל שאמה הכהן, שאמה ניצח לאחר מערכת בחירות סוערת את קודמו בתפקיד ישראל זינגר בסיבוב שני, כאשר בסיבוב הראשון השתתפו 6 מועמדים מתוך 9 מועמדים שהודיעו תחילה על כוונתם להתמודד לתפקיד. ליעד אילני, מי שהתמודד ב-2018 ולאחר הבחירות התמנה לתפקיד מ"מ וסגן ראש העיר, הודיע באפריל 2021 על התפטרותו מהקואליציה העירונית. בסוף 2021 הודיע אילני, ראש האופוזיציה העירונית, על התמודדות מול שאמה הכהן על תפקיד ראש העיר. גם עו"ד חיה מנע הודיעה על התמודדותה לראשות העיר.

בבחירות למועצה שהתקיימו ב-2018 נבחרו 13 רשימות מתוך 19 שהתמודדו, והן התחלקו בין 25 מושבים: סיעות "רמת-גן שלנו בראשות ליעד אילני", "רמת גן אחת בראשות כרמל שאמה הכהן" ו"זינגר לרמת גן" זכו ב-3 מושבים כל אחת, "הרמתגנים עם אביהוא", "יש עתיד", "הליכוד", "מרצ", "רשימת הצעירים" ו"הסיעה הדתית" ב-2 מושבים כל אחת, ו"רמת גן בראש", "רמת גני", "כח לאזרחים ותיקים" ו"תנופה ירוקה" זכו במושב אחד כל אחת. גם בבחירות אלו ייבחרו 25 נציגים.

בבחירות אלו תתמודד חיה מנע, שהקימה בבחירות הקודמות את רשימת "מנהיגות אחרת" ולבסוף התאחדה עם אביהוא בן משה והתמודדה במסגרת "הרמתגנים עם אביהוא", תתמודד למועצה בראש רשימת "מנהיגות אחרת".

רמת השרון 
ראש עיריית רמת השרון המכהן הוא אבירם גרובר מסיעת "בית", המכהן בתפקיד מאז 2016, שנבחר ב-2018 בשנית בסיבוב בחירות שני. ראש העיר לשעבר, יצחק רוכברגר, שהורשע בעבירות מרמה והפרת אמונים, רישום כוזב במסמכי תאגיד וזיוף מסמך, ונשלח לעבודות שירות על כך, הודיע כי יתמודד על ראשות העיר מול גרובר, לאחר שנפסל מהתמודדות בבחירות 2018. מועמדת שלישית היא קרן מקסימוב ברנדס. עו"ד גַיִיל שורש, בכירה לשעבר במוסד, מועמדת מטעם סיעת "רמת השרון חופשית".

ב-19 בספטמבר 2023 הודיע גרובר שלא יתמודד לקדנציה נוספת.

מספר חברי מועצת העיר בבחירות אלו הוא 17.

רמת ישי 
ראש מועצת רמת ישי הוא עופר בן אליעזר (רשימת "רמה"), המכהן בתפקיד ברציפות מאז 2008, נבחר ב-2018 לתקופת כהונה נוספת. מולו יתמודד אסף אוברלנדר.

במועצה שנבחרה ב-2018 מכהנים 9 חברי מועצה המייצגים 5 רשימות שונות וגם בבחירות אלו ייבחרו 9 נציגים.

רעננה 
ראש עיריית רעננה הוא חיים ברוידא (רשימת "חיים ברעננה") שניצח בסיבוב שני את קודמו בתפקיד איתן גינזבורג מרשימת "לב", שנבחר כעבור מספר חודשים לכנסת. מולו מתמודד עורך הדין והפעיל החברתי אבי יוסף, העומד בראש רשימת ״יחד״.

החל מספטמבר 2021, המועצה ברעננה היא מועצה לעומתית. 10 מתוך 19 חברי המועצה הצליחו לשלול את שכר הסגנים ועיכבו את אישור התקציב. בעקבות כך, המועצה הייתה בסכנת פיזור. אך לבסוף העבירה תקציב ולא התפזרה.

המועצה היוצאת מורכבת מ-8 סיעות. הסיעה הגדולה ביותר היא סיעת "מרצ רעננה החופשית", לה 4 מושבים במועצת העיר.

מספר חברי מועצת העיר בבחירות אלו הוא 19.

מתמודדים לראשות העיר
 חיים ברוידא - ראש עיריית רעננה מ-2018 וחבר מועצת העיר מ-2003. מתמודד מטעם "חיים ברעננה".
 ניר קריסטל - חבר מועצת העיר מ-2013, סגן ומ"מ ראש העיר בשנים 2019–2021 (ממונה על תחומי חזות העיר, הביטחון והתחבורה). מתמודד מטעם "רעננים".
 ענבר הוכברג - חברת מועצת העיר מ-2019, סגנית ראש העיר בשנים 2021–2022 (ממונה על תרבות, נוער, פנאי והגיל הרך). מתמודדת מטעם "הרשימה הליברלית".
 אבי יוסף - עו"ד ופעיל חברתי. מתמודד מטעם "רעננה בראש".

רשימות בולטות המתמודדות למועצת העיר 
 הרוב הדמוקרטי - רשימה משותפת למחנה הממלכתי, מרצ, יש עתיד וחוזה חדש. בראש הרשימה עומד שמואל ווגמן מ"המחנה הממלכתי" ולאחריו רונית וינטראוב מ"מרצ", ראש האופוזיציה בעירייה בקדנציה החולפת, חברת מועצת העיר מ-1998 ולשעבר סגנית ראש העיר.
 חיים ברעננה - בראשות חיים ברוידא.
 הרשימה הליברלית - בראשות ענבר הוכברג.
 רעננים - בראשות ניר קריסטל.
 עוז - בראשות אילן כהן, חבר מועצת העיר מ-2018, המשנה לראש העיר מ-2020 (ממונה על חזות העיר). בעבר כיהן כיו"ר הליכוד ברעננה.
 באמונה - רשימה דתית בראשות חיים גולדמן, חבר מועצת העיר.
 הליכוד - בראשות רחלי בן ארי סקעת, לשעבר חברת מועצת העיר.
 אחים - רשימה חרדית בראשות מאיר גרידיש.
 מאמינים - רשימה דתית בראשות יורם סילברמן.
 רעננה בראש - בראשות אבי יוסף.

שבלי - אום אל-גנם
ראש המועצה המקומית שבלי - אום אל-גנם הוא מוניר שיבלי שנבחר ב-2018 כמועמד יחיד בסיבוב השני לאחר שהמועמד השני שעלה לסיבוב השני פרש.

מספר חברי המועצה בבחירות אלו הוא 9.

שגב-שלום
ראש המועצה המקומית שגב שלום הוא עאמר אבו מעמר.

בבחירות 2018 התחלקו 11 המקומות במועצה בין 5 רשימות, בראשן "שגב שלום המאוחדת" בראשות ראש המועצה עאמר אבו מעמר שזכתה ב-6 מושבים. גם בבחירות 2023 ייבחרו 11 מנדטים.

שדרות
אלון דוידי הוא ראש עיריית שדרות מאז בחירות 2013, מטעם סיעת "מחר". דוידי נבחר לכנסת העשרים וארבע ברשימת ימינה, אך התפטר ממועמדותו יום לפני השבעת הכנסת ונותר בתפקידו כראש עיריית שדרות. באוגוסט הודיע ממלא מקום ראש העיר לשעבר שי בן יעיש כי יתמודד על ראשות העיר מול אלון דוידיבנוסף מתמודדת גם יהודית מלכה אוליאל סגנית ראש העיר נתמכת על ידי המחנה הממלכתי.

בבחירות הקודמות ובבחירות אלו נבחרים 15 מועמדים למועצת העיר.

שוהם
ראש מועצה מקומית שוהם המכהן הוא איתן פטיגרו מרשימת "שוהם שלנו" שנבחר לתפקיד ב-2018. במאי 2023 הודיע פטיגרו שלא יתמודד לכהונה שנייה. על התפקיד מתמודדים סגן ראש המועצה לשעבר גלעד רבינוביץ, שהתמודד לתפקיד גם ב-2018, וחברת המועצה לשעבר דפנה רבינוביץ.

מספר חברי המועצה בבחירות אלו הוא 13.

שלומי
ראש מועצה מקומית שלומי הוא גבריאל נעמן. מולו מתמודד יו"ר האופוזיציה במועצה, דודו דר.

מספר חברי המועצה בבחירות אלו הוא 9.

שעב
ראש המועצה המקומית שעב הוא מחמוד בוקאעי שנבחר לתפקיד ב-2018 בסיבוב השני לאחר סיבוב ראשון בו התמודדו על התפקיד 6 מועמדים.

מספר חברי המועצה בבחירות אלו הוא 9.

שפרעם
ראשות עיריית שפרעם הוא עורסאן יאסין שכיהן בשנים 1998 - 2008 ונבחר שוב לתפקיד ב-2018 מול 3 מועמדים אחרים.

מספר חברי מועצת העיר בבחירות אלו הוא 15.

תל אביב יפו

הבחירות לראשות העיר 
רון חולדאי, המכהן כראש עיריית תל אביב-יפו מ-1998, הודיע שיתמודד לקדנציה שישית. מולו יתמודדו השרה וחברת הכנסת לשעבר מטעם מפלגת יש עתיד, אורנה ברביבאי, שפרשה מהכנסת לטובת ההתמודדות, חבר הכנסת לשעבר יובל צלנר הנתמך על ידי תקווה חדשה, וחבר המועצה עו"ד אמיר בדראן, יו"ר חד"ש ביפו, המתמודד מטעם רשימת "כולנו העיר".

בנוסף, מספר מועמדים הצהירו על התמודדותם אך פרשו מהמירוץ לפני יום הבחירות. עמוס שפירא הודיע על התמודדותו במרץ 2022, אך פרש מהמירוץ ב-20 באוגוסט 2023 והודיע כי הוא תומך בברביבאי וכי נבחר לשרת בראש בראש צוות התוכנית האסטרטגית שלה. ראובן לדיאנסקי, לשעבר סגן ראש העירייה וראש רשימת "חי - חילונים ירוקים" הודיע ב-5 ביוני 2023 שיתמודד לראשות העיר, אך ביום הגשת הרשימות, ה-20 בספטמבר הודיע על פרישתו מהמירוץ והתמקדות בהובלת רשימתו מבלי להכריז על תמיכה במועמד.

חברת המועצה ציפי ברנד מסיעת רוב העיר שהודיעה גם על השתייכות ברמה הארצית למפלגת המחנה הממלכתי, הכריזה על התמודדותה תחת רשימת "התל אביבים". ב-21 בספטמבר 2023, בעקבות דשדוש בסקרים, פרשה ברנד מהמירוץ ושובצה במקום השני ברשימתה של של ברביבאי, לאחר דיווח כי יש עתיד הבטיחה לכסות את הוצאות הקמפיין של ברנד. הפעיל החברתי ליאור קיי אבישי הכריז גם הוא על ריצה לראשות העיר אך נעדר מרשימת המועמדים הסופית.

ב-28 באוגוסט, הודיע אסף זמיר שהחליט לחזור לפוליטיקה המקומית ולחבור לרון חולדאי. עתיד לשמש כסגן ראש עיר וממלא מקום במידה וחולדאי יבחר. עוד דווח כי לפי ההסכם בין השניים חולדאי מתכוון לפרוש מתפקידו בשנה האחרונה של הקדנציה אם יבחר ולפנות את מקומו לזמיר.

ב-21 בספטמבר הגיש חבר המועצה עו"ד אמיר בדראן את מועמדותו לראשות העיר. בדראן עומד בראש רשימת "כולנו העיר" אשר ממזגת בתוכה את הרשימות: אנחנו העיר, עיר סגולה, עיר ירוקה.

הבחירות למועצת העיר 
מועצת העיר תל אביב-יפו מונה 31 חברים, המספר המקסימלי האפשרי למועצת רשות מקומית בישראל. מועצת העיר ה-21, המוחלפת בבחירות אלו, מונה 12 סיעות שהן: תל אביב 1, רוב העיר, אנחנו העיר, מרצ תל אביב-יפו, גמלאים (רשימה משותפת של כח לגמלאים ו"תל אביב בטוחה"), חי - חילונים ירוקים, מאמינים (רשימה משותפת של הבית היהודי, יהדות התורה ויחד), ש"ס, יאפא (רשימה של ערבים תושבי יפו), יש עתיד והליכוד.

ביוני 2023 הכריז אמרי קלמן על הקמת הרשימה "שווה", רשימה גאה לראשונה במדינת ישראל שרצה לבחירות המקומיות.

במרץ 2023 נבחרה סגנית ראש העיר מיטל להבי לקדנציה נוספת כיו"ר מרצ תל אביב-יפו, ב-30 באוגוסט התאחדה מרצ עם רשימת "הירוק במרכז" ועם "חוזה חדש", תנועה המאגדת את ארגוני המחאה נגד הרפורמה המשפטית.

נאור נרקיס, ראש תנועת "ישראל נאורה", הכריז על מועמדות למועצה. ב-15 באוגוסט הכריז יחד עם ראובן לדיאנסקי על הצטרפות לרשימת "חי - חילונים ירוקים", אך נעדר מהרשימה הסופית.

ב-1 באוגוסט הצביעה האספה הכללית של תנועת "עיר סגולה" של עומדים ביחד על התמודדות כרשימה בבחירות למועצת העיר. ב-21 בספטמבר, היום האחרון להגשת הרשימות, התאחדה עיר סגולה עם סיעת "אנחנו העיר" ועם הרשימה "עיר ירוקה" הקשורה לתנועת מגמה ירוקה, שרצה לבחירות למועצה גם ב-2018 אך לא עברה את אחוז החסימה, שם האיחוד הוא "כולנו העיר" ובראשו עומד אמיר בדראן אשר רץ לראשות העירייה מטעם הרשימה.

חן אריאלי, סגנית ראש העיר מטעם "רוב העיר" במועצה היוצאת, הודיעה ב-21 באוגוסט על התמודדות ברשימה עצמאית. ב-21 בספטמבר הודיעה אריאלי על הצטרפות לרשימתו של חולדאי ושיבוצה במקום השלישי, מאוחרי אסף זמיר.

תל שבע
ראש המועצה המקומית תל שבע הוא עומאר אבו רקייק שעלה בבחירות 2018 לסיבוב השני מול מתמודד נוסף שפרש וקיבל 98% תמיכה כמועמד יחיד בסיבוב זה.

בבחירות 2018 היו 13 מקומות במליאת המועצה, מספר שנשמר בבחירות אלו.

רשויות שבהן לא מתקיימות בחירות

חברון
"מנהלת שירותים אזרחיים" היא גוף מוניציפלי ייחודי ששטח פעילותה הוא האזרחים הישראלים והנכסים שברשותם שבאזור H-2 שבחברון (שטח היישוב היהודי בחברון), זאת במקביל לפעילות עיריית חברון הפלסטינית. המנהלת הוקמה ב-2017 ומונה לה ראש מנהלת (תחילה אברהם בן יוסף ואחריו הרב הלל הורוביץ שהתפטר בסוף 2021). הבחירות הראשונות למנהלת ולראשה נערכו ב-20 בספטמבר 2022. בבחירות זכה אייל גלמן ראש רשימת "לב בנים".

מועצה אזורית יואב
הבחירות במועצה אזורית יואב הוקדמו ל-2 במאי 2023, כחצי שנה לפני הבחירות הכלליות, כיוון שראש המועצה מטי צרפתי הרכבי, שכיהנה בתפקיד מ-2013 החלה לכהן כחברת כנסת בנובמבר 2022, ולכן לפי חוק הבחירות במועצות המקומיות מתקיימות בחירות לראשות המועצה, מליאת המועצה והוועדים המקומיים בתאריך זה.
בסיבוב הראשון התמודדו שבעה מועמדים וכיוון שאף אחד מהם לא קיבל 40 אחוזים מהקולות התקיים סיבוב שני ב-16 במאי בין נתי לרנר ורונן דגמי. בבחירות אלו זכה לרנר בראשות המועצה ברוב של 54.9% מהקולות.

נאות חובב ומגדל תפן
בשתי המועצות המקומיות התעשייתיות (נאות חובב ומגדל תפן) לא תתקיימנה בחירות, משום שבהן על פי חוק ממונה ראש המועצה על ידי שר הפנים. במקביל הוחלט ביולי 2023 על ביטול מעמדה העצמאי של מועצת נאות חובב וסיפוחה לבאר שבע במהלך 2025.

צור הדסה
המועצה המקומית צור הדסה הופרדה רשמית ממועצה אזורית מטה יהודה והוכרזה כמועצה מקומית ביוני 2023 ובראש הוועדה הקרואה מונה עד לבחירות תומר מוסקוביץ.

שער השומרון
המועצה המקומית שער השומרון הוקמה במאי 2022 כאיחוד של היישובים "עץ אפרים" ו"שערי תקווה". ראש המועצה הראשון, אבי רואה, מונה באותו חודש לתקופה של 4 שנים ולא צפויות להיערך בחירות במועצה עד 2026.

תל מונד 
הבחירות הקודמות במועצה מקומית תל מונד התקיימו ב-24 בנובמבר 2020 לאחר 3 שנות כהונה של ועדה קרואה מטעם משרד הפנים ובהן גברה לין קפלן בסיבוב שני על המועמד אבי אליהו בגלל הזמן הקצר שעבר מאז בחירות אלו לא יתקיימו השנה בחירות למועצה.

קישורים חיצוניים

 פיקוח ארצי על הבחירות, באתר משרד הפנים
 הודעה בדבר קביעת מספר חברי המועצה בעיריות ובמועצות מקומיות, והודעה בדבר קביעת מספר חברי המועצה במועצות מקומיות (יהודה ושומרון) באתר משרד הפנים
 
 הבחירות לרשויות המקומיות 2023 באתר הליכוד (נהלים ובחירות מקדימות למועמדים לראשות רשות ולרשימות מטעם המפלגה ברחבי הארץ)

הערות שוליים

2024 בפוליטיקה הישראלית
2024
אירועים עתידיים: פוליטיקה